title: Oskar Schultz

text: Schultzin vanhemmat olivat ruukintarkastaja Lars Gustaf Schultz ja Maria Sofia Thalin. Hän pääsi ylioppilaaksi 1875 ja valmistui 1882 insinööriksi ja filosofian maisteriksi. Schultz oli aluksi Helsingin kaupungin rakennusviraston palveluksessa ja sitten Kuopion ruotsalaisen yhteiskoulun opettajana vuoteen 1885 saakka. Hän toimi rakennushallituksen nuorempana apulaisinsinöörinä 1885–1886 ja Saimaan kanavan piiri-insinöörinä sekä Lappeenrannan kaupungininsinöörinä 1886–1896. Viimeksi Schultz oli Turun rahatoimikamarin sihteerinä 1897–1919.


title: Oskar Schultz

text: Schultz oli kansanedustajana 1907–1908 edustaen Turun läänin eteläistä vaalipiiriä. Hän oli myös Turun kaupunginvaltuuston ja Suomen kaupunkiliiton hallituksen jäsenenä.


title: Oskar Schultz

text: Oskar Schultz oli naimisissa vuodesta 1884 Emma Felicite Oller Schanchen kanssa.


title: Plutarkhos Ateenalainen

text: Plutarkhos Ateenalainen (n. 350–430) oli antiikin kreikkalainen uusplatonilainen filosofi, joka opetti Ateenassa 400-luvulla. Hän perusti Platonin Akatemian uudelleen ja toimi sen johtajana. Hän kirjoitti kommentaareja Platonin ja Aristoteleen teoksiin, painottaen yhtäläisyyksiä heidän välillään.


title: Plutarkhos Ateenalainen

text: Plutarkhos oli Nestorioksen poika ja Hierioksen ja Asklepigenian isä. Ateenan uusplatonismin alkuperää ei tunneta, mutta Plutarkhos nähdään yleensä sinä henkilönä, joka perusti Akatemian uudelleen sen uusplatonilaisessa muodossa. Plutarkhos ja hänen seuraajansa esittivät itsensä Iamblikhoksen oppilaina, ja hänen kauttaan Porfyrioksen ja Plotinoksen oppilaina. Plutarkhoksen omiin oppilaisiin kuuluivat Syrianos, joka seurasi häntä koulun johdossa, sekä Proklos. Hänen lapsensa opiskelivat myös Akatemiassa.


title: Plutarkhos Ateenalainen

text: Plutarkhoksen perusajatuksia oli, että Aristoteleen teosten opiskelun tulee edeltää Platonin teosten opiskelua, ja että oppilaan tulee oppia ymmärtämään ne keskeiset kohdat, joissa Aristoteles ja Platon ovat samaa mieltä. Tämä päämääränään hän kirjoitti kommentaarin Aristoteleen teokseen "Sielusta". Kommentaari oli merkittävin panos aristoteeliseen kirjallisuuteen sitten Aleksanteri Afrodisiaslaisen aikojen. Hän kirjoitti myös kommentaarin Platonin "Timaiokseen". Syrianos ja muut koulun oppilaat seurasivat Plutarkhoksen esimerkkiä. Tämä antiikin filosofian loppuaikojen synkretismi saavutti huippunsa Prokloksen ajattelussa.


title: Plutarkhos Ateenalainen

text: Psykologiassa Plutarkhos katsoi, että järki on kaiken tietoisuuden perusta. Hän sijoitti aistimisen ja ajattelun kykyjen väliin mielikuvituksen sielunkyvyn, jonka hän katsoi toimivan aistimisen stimuloimana. Se tarjoaa raaka-aineiston järjen käsiteltäväksi. Järki on läsnä lapsissa toimintakyvyttömänä potentiaalina, aikuisissa aistimisen ja mielikuvituksen tuottaman tiedon käsittelijänä, ja puhtaana aktuaalisuutena se on transsendentaalia tai puhdasta ymmärrystä Jumalasta.


title: Plutarkhos Ateenalainen

text: Plutarkhos katsoi, että sielu on sidottu ruumiiseen mielikuvituksen ja aistimisen kautta. Hän oli perehtynyt koulunsa teurgisiin perinteisiin ja uskoi, samoin kuin Iamblikhos, että ihmisen sielu voi yhdistyä jumaluuteen teurgisten riittien kautta.


title: Sikstus Rönnberg

text: Sikstus Rönnberg (6. elokuuta 1861 Tammela – 30. elokuuta 1919 Perniö) oli suomalainen rakennusurakoitsija ja sosialidemokraattien kansanedustaja.


title: Sikstus Rönnberg

text: Rönnbergin vanhemmat olivat vuokraaja Karl Gustaf Rönnberg ja Gustava Hurtig. Hän oli muonamiehenä Perniössä vuodesta 1880 alkaen mutta siirtyi sitten rakennusmieheksi ja toimi rakennusurakoitsijana Perniössä.


title: Sikstus Rönnberg

text: Rönnberg oli kansanedustajana viiden kuukauden ajan vuonna 1919 edustaen Turun läänin eteläistä vaalipiiriä. Hän kuoli kesken vaalikauden ja hänen tilalleen eduskuntaan tuli SDP:n Kalle Aalto. Rönnberg oli myös Perniön kunnanvaltuuston jäsenenä.


title: Sikstus Rönnberg

text: Sikstus Rönnberg oli naimisissa vuodesta 1885 Olga Kristina Selinin kanssa.


title: Kristian von Alfthan

text: Kristian Axel von Alfthan (1. maaliskuuta 1864 Oulu – 13. maaliskuuta 1919 Helsinki) oli suomenruotsalainen ylilääkäri ja vapaaherra. Hän oli valtiopäivämiehenä 1800- ja 1900-lukujen vaihteessa ja hän toimi myös RKP:n kansanedustajana ensimmäisissä eduskunnissa.


title: Kristian von Alfthan

text: Von Alfthanin vanhemmat olivat kuvernööri, vapaaherra George von Alfthan ja Ebba Mathilda Geschwend. Hän pääsi ylioppilaaksi 1882 ja valmistui filosofian kandidaatiksi 1885. Hänestä tuli lääketieteen kandidaatti 1887, lääketieteen lisensiaatti 1892 sekä lääketieteen ja kirurgian tohtori 1904. Von Alfthan toimi Helsingin yliopiston anatomisen laitoksen vt. assistenttina 1892–1900 ja Naantalin kylpylaitoksen ylilääkärinä 1893–1919. Hänet ylennettiin lääkintämajuriksi 1918.


title: Kristian von Alfthan

text: Von Alfthan oli mukana säätyvaltiopäivillä ritariston ja aatelin jäsenenä 1894–1906. Hän oli kansanedustajana 1907–1909 edustaen Uudenmaan läänin vaalipiiriä. Hän oli Helsingin kaupunginvaltuuston jäsenenä ja kuului Ruotsalaisen kansanpuolueen keskushallitukseen. Von Alfthan oli ruotsalaisen kansanpuolueen puoluesihteerinä 1906–1913.


title: Kristian von Alfthan

text: Kristian von Alfthan oli naimisissa vuodesta 1887 Elise Alfthanin kanssa.


title: Edla Lyytinen

text: Edla Lyytinen (o.s. Julkunen, 1. lokakuuta 1874 Kuopion maalaiskunta – 21. toukokuuta 1919 Ruokolahti) oli suomalainen kotirouva, joka oli sosialidemokraattien kansanedustajana lyhyen aikaa vuonna 1919.


title: Edla Lyytinen

text: Lyytisen äiti oli piika Wilhelmiina Julkunen. Hän meni naimisiin 1893 koneenhoitaja Aron Lyytisen kanssa. He asuivat aluksi Lappeenrannassa ja vuodesta 1910 Ruokolahdella.


title: Edla Lyytinen

text: Lyytinen oli kansanedustajana vajaat kaksi kuukautta huhti-toukokuussa 1919 edustaen Viipurin läänin itäistä vaalipiiriä. Hän kuoli kesken edustajakautensa ja hänen tilalleen eduskuntaan tuli SDP:n Pekka Tonteri.


title: Teoderik II

text: Teoderik II (587–613) oli Burgundin kuningas 595–613 ja Austrasian kuningas 612–613. Hän oli Kildebert II:n nuorempi poika.


title: Teoderik II

text: Isänsä kuoltua Teoderik sai hallittavakseen Burgundin, hänen isoveljensä Teodebert II puolestaan sai Austrasian. Teoderikin isoäiti Brunhilde hallitsi alaikäisen Teoderikin sijasta, ja hänellä oli myöhemminkin suuri vaikutus nuoreen kuninkaaseen. Teodebert oli aiemmin karkottanut Brunhilden luotaan, ja Brunhilde nostatti veljekset toisiaan vastaan.


title: Teoderik II

text: Teoderik löi veljensä joukot Sensin luona, mutta veljekset joutuivat pian liittoutumaan serkkuaan Neustrian kuningas Klotar II:sta vastaan, joka uhkasi molempia. Yhdessä he onnistuivat lyömään Klotarin ja valtaamaan tältä uusia alueita.


title: Teoderik II

text: Kohta veljekset olivat kuitenkin taas sodassa keskenään, ja Teoderik onnistui lyömään Teodebertin joukot Étampesin luona. Tätä Teodebert ei antanut anteeksi, eikä lähettänyt apujoukkoja veljelleen, kun Klotar miehitti Teoderikin kuningaskunnan 605. Teoderik pystyi kuitenkin torjumaan Klotarin hyökkäyksen ja löi viimein veljensä lopullisesti Tolbiacissa vuonna 612. Brunhilde käski sulkea Teodebertin luostariin. Siellä Teodebert ja hänen poikansa Merovech murhattiin, luultavasti Brunhilden käskystä. Brunhilde pyrki tällä tavoin varmistamaan Teoderikin aseman sekä Austrasian että Burgundin kiistattomana hallitsijana. Teoderik kuoli Metzissä vuonna 613 kesken Klotaria vastaan suunnatun sotaretken valmisteluja.


title: Kalle Häkkinen

text: Kaarle Fredrik (Kalle Riettu, K.R.) Häkkinen (28. tammikuuta 1878 Ruovesi – 25. kesäkuuta 1919 Ruovesi) oli suomalainen agronomi ja tilanomistaja joka toimi valtiopäivämiehenä sekä myöhemmin suomalaisen puolueen ja kokoomuksen kansanedustajana.


title: Kalle Häkkinen

text: Häkkisen vanhemmat olivat maanviljelijä Juha Eemeli Häkkinen ja Matilda Juusentytär. Hän pääsi ylioppilaaksi 1898 ja valmistui agronomiksi 1900. Häkkinen oli tilanomistajana Ruovedellä 1898–1919 ja toimi Ruoveden säästöpankin esimiehenä 1909–1919.


title: Kalle Häkkinen

text: Häkkinen oli mukana säätyvaltiopäivillä talonpoikaissäädyn jäsenenä 1904–1906. Hän oli suomalaisen puolueen ja joulukuusta 1918 kokoomuksen kansanedustajana vuosina 1917–1919 edustaen Hämeen läänin pohjoista vaalipiiriä. Häkkinen toimi myös Ruoveden kuntakokouksen esimiehenä ja Ruoveden kunnanvaltuuston puheenjohtajana. Hän kuului Karjakunnan ja Tampereen Osake-Pankin hallintoneuvostoon sekä Aamulehden johtokuntaan.


title: Kalle Häkkinen

text: Kalle Häkkinen oli naimisissa vuodesta 1906 kansanedustaja Hilja Maria (Maija) Pelttarin (ent. Helenius) kanssa.


title: Peurapäänlahti

text: Peurapäänlahti (Peuranpäänlahti) oli Kajaaninjoen alajuoksulla Tihisenniemen vieressä sijainnut lahti. Lahteen johdettiin Kajaanin sellutehtaan kuitupitoiset jätevedet ja lahti liettyi umpeen. Myöhemmin lahteen on ajettu maata. Peurapäänlahden maa-alue sijaitsee nykyisin UPM-Kymmenen teollisuusalueella ja se tunnetaan osana Tihisenniemeä. Alueella toimii saha ja Kainuun Voiman höyryvoimala sekä joukko pienempiä toimijoita. Aiemmin alueella on toimineet myös Kajaanin sellutehdas ja Kajaanin paperitehdas. Kajaanin Puutavara Osakeyhtiön (Kajaani Oy) peuraa kuvaava logo on peräisin juuri Peurapäänlahden muodosta.


title: Antti Rentola

text: Antti Elias Rentola (8. helmikuuta 1881 Vimpeli – 28. heinäkuuta 1919 Kuhmoinen) oli Kuhmoisten kappalainen ja Maalaisliiton kansanedustaja.


title: Antti Rentola

text: Rentolan vanhemmat olivat talokas Erkki Rentola ja Martta Storstrang. Hän pääsi ylioppilaaksi 1901 ja suoritti teologian erotutkinnon 1907. Rentola vihittiin papiksi 1907 ja hän suoritti pastoraalitutkinnon 1911. Rentola oli ylimääräisenä pappina Luopioisissa 1907–1908 ja Jämsässä 1908–1915 sekä kappalaisena Kuhmoisissa 1915–1919. Hän toimi vuosina 1913–1915 lisäksi Jämsän kristillisen kansanopiston ja sen yhteydessä toimineen isäntä- ja emäntäkoulun johtajana. Hän oli myös kansanopiston johtokunnan sihteerinä.


title: Antti Rentola

text: Rentola oli kansanedustajana 1917–1919 edustaen Vaasan läänin itäistä vaalipiiriä.


title: Antti Rentola

text: Antti Rentola oli naimisissa vuodesta 1909 Suoma Sanelma Konkolan kanssa. Heidän tyttärensä olivat näyttelijä Rauha Rentola ja lottana rintamalla kunnostautunut Saara Rentola.


title: Tristan Lahaye

text: Tristan Lahaye (s. 16. helmikuuta 1983 Juvisy-sur-Orge) on ranskalainen jalkapalloilija, pelipaikaltaan puolustaja. Hän edustaa belgialaista KV Kortrijkia, jota ennen hän on pelannut AS Beauvais Oisessa, SO Romorantinaisissa, FC Sètessä ja Amiens SC:ssä.


title: Residentti

text: Residentti (, istumaan jäävä) on tiettyä paikkaa hallitseva tai paikassa asuva henkilö. Residentti tarkoitti 1700–1900-luvuilla myös virkamiestä, joka edusti hallitusta sen alusmaassa. Tätä nimitystä käytettiin muun muassa Yhdistyneen kuningaskunnan protektoraattien korkeimmasta hallintovirkamiehestä ja Alankomaiden Itä-Intian piirihallituksen esimiehestä. Epävirallisesti nimitystä on käytetty Neuvostoliiton tiedustelupalvelun korkeimmista virkamiehistä.


title: Residentti

text: Kenraaliresidentti () oli aiemmin Pohjois-Afrikassa sijainneiden Ranskan siirtomaiden korkein hallintoviranomainen.


title: Aine (täsmennyssivu)

text: Aine voi tarkoittaa seuraavia:


title: Carl Sanmark

text: Carl Samuel Sanmark (10. lokakuuta 1894 Oulu – 27. marraskuuta 1938 Kööpenhamina, Tanska) oli Svenska samskolanin rehtori ja RKP:n kansanedustaja.


title: Carl Sanmark

text: Sanmarkin vanhemmat olivat kartanonomistaja Arvid Sanmark ja Emilia Helena Sofia Antell. Hän pääsi ylioppilaaksi vuonna 1913 ja valmistui filosofian kandidaatiksi 1923 ja maisteriksi 1926. Sanmark oli Helsingin yliopiston kirjaston amanuenssina 1917–1925 ja helsinkiläisen Svenska samskolanin rehtorina 1925–1938.


title: Carl Sanmark

text: Sanmark oli kansanedustajana 1929–1930 edustaen Uudenmaan läänin vaalipiiriä. Hän kuului Ruotsalaisen kansanpuolueen keskushallitukseen ja oli Suomen yksityiskoulujen opettajayhdistyksen keskushallituksen varapuheenjohtajana.


title: Carl Sanmark

text: Carl Sanmark oli naimisissa Anita Charlotta von Troilin kanssa.


title: Juho Kaakinen

text: Juho Eino Kaakinen (20. heinäkuuta 1896 Lumijoki – 10. huhtikuuta 1938 Lumijoki) oli pohjoispohjalainen maanviljelijä ja Maalaisliiton kansanedustaja.


title: Juho Kaakinen

text: Kaakisen vanhemmat olivat talollinen Kaarlo Kaakinen ja Kreeta Okkonen. Hän kävi kansakoulun ja kansanopiston ja toimi sitten maanviljelijänä Lumijoella. Kaakinen oli "Voima Oy Pöyryn" toimitusjohtajana 1923–1938, Lumijoen osuuskassan kirjanpitäjänä 1924–1932 sekä 10 vuoden ajan "Lumijoen sähköosuuskunnan" toimitusjohtajana.


title: Juho Kaakinen

text: Kaakinen oli kansanedustajana 1937–1938 edustaen Oulun läänin eteläistä vaalipiiriä. Hän tuli eduskuntaan 23. helmikuuta 1937 presidentiksi valitun Kyösti Kallion tilalle. Kaakinen kuoli kesken edustajakautensa ja hänen tilalleen eduskuntaan tuli Maalaisliiton Pentti Kiiskinen. Kaakinen oli presidentin valitsijamies vuoden 1937 presidentinvaaleissa ja hän oli myös Lumijoen kunnanvaltuuston puheenjohtajana.


title: Juho Kaakinen

text: Kaakinen oli Maalaisliiton piirijärjestön puheenjohtaja ja sanomalehti Liiton hallintoneuvoston ja johtokunnan puheenjohtaja.


title: Juho Kaakinen

text: Juho Kaakinen oli naimisissa vuodesta 1923 Lyyli Katariina Hiltulan kanssa.


title: Hassan El Mouataz

text: Hassan el-Mouataz (s. 21. syyskuuta 1981 Rabat) on marokkolainen jalkapalloilija, pelipaikaltaan puolustaja. Hän edustaa belgialaista KSC Lokerenia, jota ennen hän on pelannut FAR Rabatissa.


title: Hassan El Mouataz

text: Mouataz on pelannut urallaan kuusi maaottelua, joissa hän on tehnyt kaksi maalia.


title: Volokolamsk

text:
Volokolamsk () on kaupunki Moskovan alueella Venäjällä. Se sijaitsee Lama-jokeen laskevan Gorodenka-joen rannalla 130 kilometriä Moskovasta luoteeseen. Kaupungin läpi kulkee Moskovasta Latvian rajalle suuntautuva M9-valtatie. Eteläpuolella on Moskovan ja Riian välinen rautatie (Volokolamskin asema). Kaupunki on Volokolamskin piirin keskus. Asukkaita on 23 600 henkeä (vuonna 2010).
Volokolamsk on Moskovan alueen vanhimpia kaupunkeja. Se tunnetaan vuodesta 1135 lähtien nimillä "Volok na Lame", "Volok Lamski". Novgorodilaiset perustivat sen Lama-joen kannakselle (ven. "volok"), jonka kautta kulki Volgan ja Okan vesistöjen välinen tärkeä kauppareitti. 1400-luvulta lähtien se kuului Moskovan ruhtinaskuntaan. Vuosina 1462–1513 kaupunki oli Volokolamskin lääniruhtinaskunnan keskus. Vuonna 1781 Volokolamskista tuli Moskovan lääniin kuulunut kihlakuntakaupunki. Toisen maailmansodan aikana loka-joulukuussa 1941 kaupunki oli saksalaisten miehittämä. Seudulla käytiin ankaria taisteluja Moskovaan suuntautuneen hyökkäyksen pysäyttämiseksi.


title: Volokolamsk

text: Nykyään Volokolamsk on maatalousalueen keskus, jossa toimii lähinnä elintarviketeollisuutta. Kaupunki on rakennettu purojen ja rotkojen erottamille kukkuloille. Keskustassa Gorodnja-joen mutkassa sijaitsee entinen maalinnoitus, jossa on vuosina 1462–1494 rakennettu Ylösnousemuksen katedraali. Kirkkoa ympäröivät 1800-luvun alun klassistiset rakennukset. Linnoituksen länsipuolella on moskovalaista barokkityyliä edustava Pokrovan kirkko vuodelta 1695. Kaupungin itäosassa sijaitsee vuonna 1535 rakennettu Neitsyt Marian syntymän kirkko. 1950-luvulta lähtien Volokolamskin etelä- ja lounaispuolelle on rakennettu uusia asuinalueita.


title: Volokolamsk

text: Volokolamskissa toimii historiallis-arkkitehtoninen museo. Kahdenkymmenen kilometrin päässä kaupungista sijaitsee 1400-luvun lopulla perustettu Josifo-Volokolamskin luostari.


title: Faruk Iremet

text: Faruk Iremet (s. 1965 Siverek, Turkki) on turkkilais-ruotsalainen zaza. Iremet kirjoitti useita kirjoja zazan, turkin ja ruotsin kielellä. Hän kuului modernin zazakirjallisuuden johtavimpiin hahmoihin. Iremet joutui pakenemaan vuonna 1986 Ruotsiin.


title: Bronnitsy

text: Bronnitsy () on kaupunki Moskovan alueella Venäjällä. Se sijaitsee Moskvajoen rannalla 52 kilometriä Moskovan kaupungista kaakkoon. Kaupungin läpi kulkee Moskovan ja Tšeljabinskin välinen M5-valtatie. Bronnitsyn rautatieasema sijaitsee 11 kilometriä kaupungista koilliseen. Asukkaita on 18 900 henkeä (vuonna 2010).


title: Bronnitsy

text: Bronnitsyn kylä mainitaan ensimmäisen kerran vuonna 1453. 1600-luvulla paikkakunnalla oli tsaarin hovin kartano hevossiittoloineen. Pietari I:n aikana kylä kuului ruhtinas Aleksandr Menšikoville, myöhemmin se palautui jälleen hoville. Vuonna 1781 Bronnitsysta tuli samannimisen Moskovan lääniin kuuluneen kihlakunnan keskus. Paikallisen kaupan lisäksi se palveli Moskovan ja Kolomnan välisen kauppareitin liikennettä.


title: Bronnitsy

text: Nykyään Bronnitsyssa on lähinnä pienteollisuutta. Maantien varrelle levittäytynyt kaupunki on säilyttänyt maalaismaisen luonteensa koristeellisine puutaloineen. Keskusaukiolla on vuosina 1696–1705 rakennettu moskovalaista barokkityyliä edustava Arkkienkeli Mikaelin kirkko, klassistinen Jerusalemin kirkko ja empiretyylinen ratsuväkirykmentin kasarmirakennus.


title: August Isaksson

text: Jakob August (J. Aug.) Isaksson (16. kesäkuuta 1886 Uudenkaupungin maalaiskunta – 11. heinäkuuta 1929 Vaasa) oli toimittaja ja Sosialistisen työväen ja pienviljelijäin eduskuntaryhmän kansanedustaja 1920-luvulla.


title: August Isaksson

text: Isakssonin vanhemmat olivat torppari Isak Damskata ja Maria Johansdotter. Hän kävi kansakoulun ja toimi sitten kirjaltajana, kirjapainonjohtajana ja toimittajana Vaasassa. Isaksson oli Österbottens Folkbladin vastaavana toimittajana 1908–1914, 1917–1918 sekä 1920–1923 (jolloin lehden nimi oli Folkbladet) ja Nya Folkbladetin päätoimittajana Vaasassa 1927.


title: August Isaksson

text:
Isaksson oli kansanedustajana 1924–1929 edustaen 1924–1927 Vaasan läänin eteläistä vaalipiiriä ja 1927–1929 Uudenmaan läänin vaalipiiriä. Hän oli myös Vaasan kaupunginvaltuuston ja rahatoimikamarin jäsenenä.
August Isaksson oli naimisissa vuodesta 1907 Ester Irene Janssonin kanssa.


title: Aarno Pesonen

text: Aarno Fredrik Pesonen (14. lokakuuta 1886 Kauhava – 12. helmikuuta 1927 Alatornio) oli suomalainen kansanopiston johtaja, konsuli ja Maalaisliiton kansanedustaja.


title: Aarno Pesonen

text: Pesosen vanhemmat olivat rovasti Erik Pesonen ja Alma Emilia Ottelin. Hän pääsi ylioppilaaksi 1905 ja valmistui filosofian kandidaatiksi 1911. Pesonen oli Oulun klassillisen lyseon latinan kielen vt. lehtorina 1911–1913 ja Kainuun kansanopiston johtajana Paltamossa 1913–1920. Tämän jälkeen hän toimi sanomalehti Liiton toimitussihteerinä Oulussa 1921–1923, Peräpohjolan kansanopiston johtajana Alatorniolla 1923–1927 sekä oli Suomen konsulina Haaparannassa 1926–1927.


title: Aarno Pesonen

text: Pesonen oli kansanedustajana 1919–1924 edustaen Oulun läänin eteläistä vaalipiiriä. Hän kuului Suomen Pankin tilintarkastajiin ja oli Paltamon kunnanvaltuuston puheenjohtajana sekä Tornionjokilaakson kuntain toimikunnan sihteerinä.


title: Aarno Pesonen

text: Aarno Pesonen oli naimisissa vuodesta 1913 Sally Margareeta Niskasen kanssa.


title: Saint-Loup-de-Varennes

text: Saint-Loup-de-Varennes on ranskalainen kunta Saône-et-Loiren departementissa Burgundissa. Se sijaitsee kuusi kilometriä etelään Chalon-sur-Saônesta. Kylän väkiluku on 1018 henkeä (1999).


title: Saint-Loup-de-Varennes

text: Heliografian keksijän ja valokuvauksen pioneerin Nicéphore Niépcen kotitila "Le Gras" sijaitsi Saint-Loup-de-Varennesissa, jossa hän otti maailman vanhimman jälkimaailmalle säilyneen valokuvan 1826.


title: Jussi Railo

text: Johan Nestor (Juho Nestori, Jussi) Railo (sukunimi aiemmin Helenius; 20. maaliskuuta 1887 Nousiainen – 21. tammikuuta 1920 Tukholma, Ruotsi) oli suomalainen toimittaja ja sosialidemokraattien kansanedustaja Uudenmaan läänin vaalipiiristä vuosina 1914–1917.


title: Jussi Railo

text: Railon vanhemmat olivat torppari Johan Wilhelm Helenius ja Justiina Eevantytär. Jussi Railo oli naimisissa vuodesta 1908 Selma Lappalaisen kanssa. Railo työskenteli Sosialisti-lehden toimittajana Turussa vuodesta 1907 alkaen ja toimi myöhemmin eri työväenlehtien toimittajana Tampereella ja Helsingissä sekä Suomen sosialidemokraattisen nuorisoliiton sihteerinä. Suomen sisällissodan jälkeen hän siirtyi Ruotsiin, jossa hän toimi SKP:n keskuskomitean alaisen järjestön johtajistossa valmistelemassa vallankumousta sekä oli Suomen punaisen kaartin Ruotsin pataljoonan komentajana 1919–1920. Ruotsin poliisin saatua vihiä pataljoonan toiminnasta, Railo teki itsemurhan.


title: Avi Strool

text: Avi Strool (, s. 18. syyskuuta 1980) on israelilais-romanialainen jalkapalloilija, pelipaikaltaan puolustaja. Hän edustaa belgialaista KSC Lokerenia, jota ennen hän on pelannut Maccabi Tel Avivissa ja Maccabi Netanyassa.


title: Avi Strool

text: Strool on pelannut urallaan Israelin alle 21-vuotiaiden maajoukkueessa yhden ottelun ja aikuisten maajoukkueessa kuusi ottelua.


title: Systeri

text: Systeri on 8-15 vuotiaille tytöille suunnattu aikakauslehti. Sen päätoimittaja on Virpi Kaivonen. Lehteä julkaisee Egmont Kustannus ja se ilmestyy noin joka toinen kuukausi. Vuonna 2015 on ilmestyy 14 numeroa ja sen arvioitu painos on 9000-14000 kappaletta. Lehden mukana tulee aina muutama juliste muun muassa eläimistä ja julkkiksista.


title: Veikko Johannes Rytkönen

text: Veikko Johannes (Veikko J.) Rytkönen (19. kesäkuuta 1924 Iisalmen maalaiskunta – 8. syyskuuta 2003 Iisalmi) oli suomalainen metsätyömies ja Suomen kansan demokraattisen liiton kansanedustaja.


title: Veikko Johannes Rytkönen

text: Rytkösen vanhemmat olivat kirvesmies Juho Petter Rytkönen ja Lyydi Kumpulainen. Hän kävi kansakoulun ja suoritti 1952 Sirola-opiston. Rytkönen teki maataloustöitä Iisalmen maalaiskunnassa 1937–1939 ja vuosina 1939–1958 hän sai elantonsa metsätyömiehenä.


title: Veikko Johannes Rytkönen

text: Rytkönen oli kansanedustajana 1958–1975 sekä 1978–1983. Hän edusti 1958–1962 Kuopion läänin läntistä vaalipiiriä ja sen jälkeen Kuopion läänin vaalipiiriä. Rytkönen oli 1970–1971 eduskunnan pankkivaliokunnan puheenjohtaja. Eduskuntauransa aikana hän kuului yhdeksään eri valiokuntaan. Hän nousi jälkimmäiselle kaudelleen 1. helmikuuta 1978 edellisjoulukuussa kuolleen Aarne Pulkkisen tilalle.


title: Veikko Johannes Rytkönen

text: Rytkönen valittiin presidentin valitsijamieheksi vuosien 1962 ja 1968 presidentinvaaleissa. Hän kuului Suomen kommunistisen puolueen keskuskomiteaan (1969–1970) ja oli Iisalmen kaupunginvaltuuston varapuheenjohtaja sekä Iisalmen maalaiskunnan kunnanvaltuuston puheenjohtaja. Rytkönen oli aktiivinen myös Osuusliike Ylä-Savossa ja Pienviljelijäin liitossa.


title: Veikko Johannes Rytkönen

text: Veikko Rytkönen oli naimisissa 1948–1978 Martta Kärkkäisen kanssa. Pari sai kolme poikaa. Avioeron jälkeen hän meni uusiin naimisiin 1979 konttoristi Raili Vikmanin kanssa.


title: Thomas Lawrence

text: Sir Thomas Lawrence (13. huhtikuuta 1769 – 7. tammikuuta 1830) oli englantilainen taidemaalari. Hän oli varsinkin 1800-luvun alussa johtavia brittiläisiä muotokuvamaalareita.


title: Thomas Lawrence

text: Lawrence syntyi Bristolissa. Vuonna 1787 hänet hyväksyttiin Royal Academy of Arts -taidekouluun. Vuonna 1794 hänestä tuli Royal Academyn jäsen. Hänet aateloitiin vuonna 1815 ja vuonna 1820 hänestä tuli Royal Academyn presidentti. Vuosina 1818-1820 Lawrence kierteli Euroopassa maalaamassa muotokuvia henkilöistä, jotka olivat olleet vaikuttamassa Napoleonin tappioon.


title: My Name Is El Muerte

text: My Name Is El Muerte on Los Bastardos Finlandeses -yhtyeen ensimmäinen albumi, joka julkaistiin 23. maaliskuuta 2007. Albumi sisältää myös animaatiomusiikkivideot kappaleista ”Viva! Los Bastardos!” ja ”Born ’n’ Raised”.


title: Nenälävistys

text: Nenälävistys on nenän ihoon tai rustoon tehty lävistys. Nenälävistys on yleisimpiä lävistyksiä korvalävistyksen jälkeen. Nenälävistys paranee 2-6 kuukaudessa. Lävistysjälki häviää useimmiten 1½ – 3 kuukaudessa.


title: Nenälävistys

text: Sierainlävistys on lävistystapa, joka liitetään usein Intiaan. Pohjois-Intiassa suositaan vasemman ja Etelä-Intiassa oikean sieraimen ulko-osaa; näihin kohtiin tehdyn lävistyksen uskotaan helpottavan synnytystä. Ayurvedalainen lääketieto yhdistää kyseisen sijainnin naisen sukuelimiin. Intiassa lävistyksiä pidettiin kauneuden ja sosiaalisen statuksen merkkeinä ja kunnioituksena avioliiton Parvati-jumalatarta kohtaan 1500-luvulla. Nenälävistykset ovat yhä suosittuja Pakistanissa, Intiassa ja Bangladeshissa. Se on suosittu myös keski-idän maissa ja arabimaissa. Pakistanissa lävistys tehdään vain pienellä timantilla renkaan sijaan. Muiden lävistysten tapaan sierainlävistys on viime vuosikymmeninä saavuttanut suosiota teollisuusmaissa. Lävistykset tulivat hippikulttuuriin 1960- ja 1970-luvuilla. Tämän jälkeen punk-kulttuuri ja sen seuraajat 1980- ja 1990-luvuilla omaksuivat tämän lävistystyypin. Nykyään sierainlävistys on suosittu Yhdysvalloissa, Kanadassa, Australiassa sekä Karibianmeren ja Euroopan maissa, missä kumpi tahansa sierain lävistetään. Sekä miehillä että naisilla on sierainlävistyksiä, mutta ne ovat yleisempiä naisilla.


title: Nenälävistys

text: Septum-lävistys eli nenän väliseinän lävistys on sierainlävistystä harvinaisempi. Vastoin yleisiä oletuksia, lävistystä ei tehdä nenän väliseinään vaan sitä alempaan ihoon. Lävistykseen käytetään yleensä 14 ga:n (1,6 mm) kokoista korua, mutta se venytetään usein isommaksi. Nenän poikki kulkee useita hermoja, joten lävistys voi olla kivulias. Septum-lävistys paranee puolentoista-kolmen kuukauden sisällä riippuen yksilöstä. Suurempaan koruun vaihtamisen ei tulisi koskaan sattua. Lävistystä tulisi venyttää vain millimetrin kerrallaan, ja on suositeltavaa odottaa ainakin kuukausi venytysten välissä. Noin 8 mm:n venytyksen jälkeen rusto alkaa painua nenän kattoa kohden, mikä voi olla epämukavaa.


title: Nenälävistys

text: Septum-lävistykset olivat suosittuja eräiden Yhdysvaltain alueen intiaanien keskuudessa: esimerkiksi shawnee-johtajilla Tecumseh ja Tenskwatawa oli sellaiset.


title: Nenälävistys

text: Nenänvarren lävistys eli bridge-lävistys tehdään nenänvarteen silmien välissä olevaan ihoon. On olemassa mahdollisuus, että bridge-lävistys kasvaa ulos.


title: Tampereen seurakuntayhtymä

text: Tampereen seurakuntayhtymä on viiden Tampereen alueen itsenäisen evankelis-luterilaisen seurakunnan muodostama yhtymä, jonka perussäännön yhteinen kirkkovaltuusto hyväksyi 12. kesäkuuta 2014. Yhtymään kuuluvat 7. tammikuuta 2014 alkaen Tampereen Eteläinen seurakunta, Harjun seurakunta, Tampereen Messukylän seurakunta, Svenska församlingen ja Tampereen Tuomiokirkkoseurakunta. Samassa yhteydessä lakkautettiin Aitolahden seurakunta, Hervannan seurakunta, Härmälän seurakunta, Kalevan seurakunta, Messukylän seurakunta, Pyynikin seurakunta, Teiskon seurakunta ja Viinikan seurakunta ja Tuomiokirkkoseurakunta. Seurakuntayhtymän seurakunnissa on 31.12.2016 yhteensä 145 907 jäsentä ja kirkkoon kuuluu 63,8 % tamperelaisista.


title: Tampereen seurakuntayhtymä

text: Tampereen kaikki 5 seurakuntaa ovat toiminnallisesti itsenäisiä yksiköitä, joita kutakin johtaa kirkkoherra yhdessä joka neljäs vuosi yleisillä vaaleilla valittavan seurakuntaneuvoston kanssa. Yhdessä seurakunnat muodostavat Tampereen ev.lut. seurakuntayhtymän. Yhtymässä huolehditaan seurakuntien taloudesta kokonaisuudessaan, henkilöstöhallinnosta, yhtymän yhteisestä hallinnosta, kiinteistöistä, hautausmaista, kirkonkirjojen pidosta, viestinnästä ja tietohallinnosta. Seurakunnilla on myös yhteisiä toimintamuotoja: perheneuvonta, sairaalasielunhoito, diakonia-, nuoriso- ja oppilaitostyö, varhaiskasvatus ja yhteiskunnallinen työ.


title: Tampereen seurakuntayhtymä

text: Seurakuntayhtymän ylin päättävä elin on yhteinen kirkkovaltuusto (YKV), jonka 51 jäsentä edustavat seurakuntia. Jokaisesta seurakunnasta valitaan vaaleissa edustajia suhteessa sen jäsenmäärään. Seurakuntayhtymän yhteisessä kirkkoneuvostossa (YKN) on puheenjohtaja, jonka Tampereen hiippakunnan tuomiokapituli valitsee yhtymän kirkkoherroista, sekä 9 yhteisen kirkkovaltuuston valitsemaa jäsentä. Yhteinen kirkkoneuvosto on yhteisen kirkkovaltuuston alainen valmistelu-, toimeenpano- ja hallintoelin.


title: Tampereen seurakuntayhtymä

text: Tampereen seurakuntayhtymä pitää yllä useita hautausmaita:Tampereen seurakuntarakenne muuttui 7.1.2015, kun korkein hallinto-oikeus hylkäsi kirkkohallituksen täysistunnon päätöksestä tehdyt valitukset. Kirkkohallitus päätti 24.1.2012 hyväksyä Tampereen tuomiokapitulin aloitteen siitä, että Tampereelle muodostetaan neljän suuren seurakunnan ja Ruotsalaisen seurakunnan muodostama seurakuntayhtymä vuoden 2013 alusta alkaen.


title: Tampereen seurakuntayhtymä

text: Tampereen seurakunnissa oli jo vuosia pohdittu, mikä olisi toimivin seurakuntien lukumäärä Tampereella. Asiaa selvitettiin useaan otteeseen. Päätöksen seurakuntarakenteesta tekee aina kirkkohallitus tuomiokapitulin esityksestä. Tampereen hiippakunnan tuomiokapituli on ollut mukana Tampereen seurakuntarakenteen muutosprosessissa.


title: Tampereen seurakuntayhtymä

text: Osana seurakuntayhtymän strategiaprosessia yhteisessä kirkkovaltuustossa päädytiin hyväksymään neljän suomenkielisen seurakunnan malli 17.12.2009. Tämä rakenne ei kuitenkaan saanut kannatusta lausuntokierroksella seurakuntaneuvostoissa, joten tuomiokapituli päätti nimittää selvitysmiehet tutkimaan asiaa.


title: Tampereen seurakuntayhtymä

text: Selvitysmiehet esittivät tuomiokapitulille kuuden suomenkielisen seurakunnan mallia marraskuussa 2010. Selvitysmiesten esityksessä suomenkieliset seurakunnat olivat Harjun seurakunta, Tuomiokirkkoseurakunta, johon yhdistettäisiin Pyynikin seurakunta, Hervannan seurakunta, johon liitettäisiin nykyisestä Viinikan seurakunnasta Hallilan alue, Kalevan seurakunta, Messukylän seurakunta, johon liitettäisiin Aitolahden ja Teiskon seurakunnat sekä Viinikan ja Härmälän seurakuntien muodostama uusi seurakunta.


title: Tampereen seurakuntayhtymä

text: Seurakuntaneuvostoilta ja yhteiseltä kirkkovaltuustolta selvitysmiesten esityksestä saamiensa lausuntojen perusteella tuomiokapituli päätyi esittämään neljän suomenkielisen seurakunnan mallia. Seurakunnat muodostuivat esityksessä siten, että Messukylän, Aitolahden ja Teiskon seurakunnat muodostaisivat Messukylän seurakunnan, Tuomiokirkkoseurakunta, Kalevan seurakunta ja Pyynikin seurakunta muodostaisivat Tuomiokirkkoseurakunnan, Hervannan, Härmälän ja Viinikan seurakunnat muodostaisivat ns. eteläisen seurakunnan ja Harjun seurakunta säilyisi samanlaisena.


title: Tampereen seurakuntayhtymä

text: Tuomiokapituli päätti 6.4.2011 saatuaan seurakuntaneuvostojen ja yhteisen kirkkovaltuuston lausunnot, että riittävää yksimielisyyttä seurakuntajaosta ei ole. Taustalla vaikutti se, että suuri osa luottamushenkilöistä oli vaihtunut syksyn 2010 seurakuntavaaleissa. Asia palautettiin jatkovalmisteltavaksi Tampereen seurakunnille huhtikuussa 2011. Tuomiokapituli järjesti seurakuntien luottamushenkilöille kaksi rakennemuutosseminaaria, ja lisäselvityksiä laadittiin yhteensä kuudesta eri rakennevaihtoehdosta.


title: Tampereen seurakuntayhtymä

text: Lisäselvitysten ja seminaarian pohjalta Tampereen hiippakunnan tuomiokapituli esitti 21.9.2011, että Tampereelle rakennetaan neljän suomenkielisen ja yhden ruotsinkielisen seurakunnan yhtymä, jonka suomenkieliset seurakunnat ovat Tuomiokirkkoseurakunta (nykyiset Tuomiokirkkoseurakunta, Pyynikin seurakunta ja Härmälän seurakunta), Kalevan seurakunta (nykyisiset Kalevan, Viinikan ja Hervannan seurakunnat), Messukylän seurakunta (nykyiset Messukylän, Aitolahden ja Teiskon seurakunnat) sekä Harjun seurakunta.


title: Tampereen seurakuntayhtymä

text: Käsiteltyään lausunnon syyskuun esitykseensä tuomiokapituli päätti 26.10.2011 palata keväällä tehtyy esitykseensä seurakuntajaista. Tuomiokapitulin aloitteen mukaan Tampereen seurakuntayhtymän muodostavat Ruotsalaisen seurakunnan lisäksi Tuomiokirkkoseurakunta (nykyiset Kalevan seurakunta, Tuomiokirkkoseurakunta ja Pyynikin seurakunta), Messukylän seurakunta (nykyiset Aitolahden, Messukylän ja Teiskon seurakunnta), Tampereen eteläinen seurakunta (nykyiset Hervannan, Härmälän ja Viinikan seurakunnat) sekä Harjun seurakunta. Kirkkohallitus päätti lopullisesti seurakuntien lukumäärästä ja muodostamisesta 24.1.2012. Päätöksestä valitettiin Helsingin hallinto-oikeuteen, joka hylkäsi valitukset 20.12.2012. Hallinto-oikeuden päätöksestä valitettiin edelleen korkeimpaan hallinto-oikeuteen, joka hylkäsi valitukset 7.1.2014.


title: Kymnaasi

text: Kymnaasi (< , "gymnasion", voimailusali) on aiemmin lukiosta käytetty nimitys, jota käytetään edelleen mm. Virossa. Kymnaasi tarkoitti erityisesti sellaista lukiota, jossa klassisilla kielillä, eli kreikalla ja latinalla, oli tärkeä osa. Saksassa kymnaaseiksi nimitettiin jokaista julkista oppilaitosta, jonka käyneillä oli oikeus päästä yliopistoon. Myös Itävallassa, Unkarissa ja Venäjällä oli kymnaaseja. Suomen ensimmäiset kymnaasit perustettiin Turkuun 1630 ja Viipuriin 1641.


title: Kymnaasi

text: Suomessa 1843 säädetty koulujärjestys nimitti kymnaasiksi alemman ja ylemmän alkeiskoulun kolmeluokkaista jatkokoulua. Koulujärjestelmä ja käytetyt nimitykset pysyivät samoina vuoden 1856 kymnaasi- ja koulujärjestyksessä. Kymnaasi-nimitys poistui vuoden 1872 koulujärjestyksen myötä, sillä siinä alkeiskoulu ja kymnaasi yhdistettiin yhtenäiseksi yliopistoon johtavaksi 7-luokkaiseksi lyseoksi.


title: Frank Rosenthal

text: Frank Lawrence "Lefty" Rosenthal (12. kesäkuuta 1929 Chicago, Illinois – 13. lokakuuta 2008 Miami Beach, Florida) oli yhdysvaltalainen kasinojohtaja ja urheiluvedonlyöjä. Hot dog -kioskin pitäjänä aloittanut Rosenthal johti 1970-luvulla neljää kasinoa Las Vegasissa (Stardust, Fremont, Hacienda ja Marina) ilman osavaltion lupaa. Vuonna 1976 Rosenthal sai oikeustaistelun jälkeen oikeuden johtaa kasinoita, kunnes vuonna 1988 Nevadan osavaltio pani hänet "mustalle listalleen". Tämä epäsi Rosenthalilta oikeuden vierailla nevadalaisilla kasinoilla tai johtaa niitä.


title: Frank Rosenthal

text: 1970-luvulla Frank Rosenthal toimi television "Frank Rosenthal Show'n" isäntänä. Stardust Hotel & Casinolta lähetetyssä ohjelmassa vierailivat muun muassa Frank Sinatra, O.J. Simpson, Muhammed Ali, Tommy Lasorda, Billy Martin, Jim Brown, Dick Butkus, Siegfried & Roy ja Bob Hope.


title: Frank Rosenthal

text: Martin Scorsesen elokuvan Casino Robert de Niron esittämä päähenkilö Sam "Ace" Rothstein perustuu Rosenthalin elämään. Rosenthalin mafiakumppanin Anthony Spilotron hahmoa vastasi elokuvassa Joe Pescin esittämä Nicky Santoro.


title: Return of El Diablo

text: Return of El Diablo on Los Bastardos Finlandeses -yhtyeen toinen albumi, joka julkaistiin 15. lokakuuta 2008. Albumin kansissa mainittu bonuskappale ”My Way To Hell” on ainoastaan ladattavissa Cdon.com-verkkokaupasta.


title: Tommi Uschanov

text: Tommi Petteri Uschanov (s. 27. maaliskuuta 1975 Kontiolahti) on suomalainen tietokirjailija ja kääntäjä.


title: Tommi Uschanov

text: Uschanov valmistui ylioppilaaksi vuonna 1994 ja on opiskellut teoreettista filosofiaa Helsingin yliopistossa. Vuodesta 2002 Uschanov on ollut freelance-kääntäjä ja kustannustoimittaja.


title: Tommi Uschanov

text: Uschanov on suomentanut muun muassa Guy Debordin teoksen "Spektaakkelin yhteiskunta" (2005). Vuonna 2008 hän kirjoitti Teos-kustantamon Teesi-pamflettisarjassa ilmestyneen teoksen "Mikä vasemmistoa vaivaa?" Vuonna 2010 ilmestyi Teoksen kustantamana "Suuri kaalihuijaus" ja vuonna 2012 "Miksi Suomi on Suomi". Vuodesta 2013 Uschanov on ollut "Helsingin Sanomien" kolumnisti. Lokakuussa 2015 ilmestyi hänen kulttuuripessimismin historiaa käsittelevä teoksensa "Hätä on tarpeen". Teos oli ehdolla Vuoden tiedekirja -palkinnon 2015 saajaksi.


title: Tommi Uschanov

text: Syksyllä 2012 Uschanov piti Tampereen yliopiston Urpo Harva -luennon aiheesta ”Salainen ja julkinen Suomi”. Long Play -verkkojulkaisussa ovat ilmestyneet Uschanovin artikkelit "Tämä on Amerikka" (2013), "Minä ja Juhana Vartiainen" (2015), "Vangin dilemma" (2015) sekä "Pelottelusurma" (2018).


title: Đồng Xoàin taistelu

text: Đồng Xoàin taistelu oli yksi ensimmäisistä suurista taisteluista Vietnamin sodan alkuvaiheessa.


title: Đồng Xoàin taistelu

text: Taistelu alkoi yöllä 10. kesäkuuta, kun Vietkongin 272. ja 273. rykmentit alkoivat tulittaa kranaatinheittimillä ja käsiaseilla bunkkereita ja konekivääripesäkkeitä. Puolustuslinjojen sorruttua vänrikki Charles Quincey Williams käski miestensä suojautua leirin komentopaikkaan. Yhdysvaltain ja Etelä-Vietnamin ilmavoimat alkoivat pommittaa Vietkongin asemia napalmilla. Vietkongin jatkaessa hyökkäystään Bell UH-1-helikopteri nousi ilmaan Tan Son Nhatin lentoasemalta mukanaan miehiä Etelä-Vietnamin armeijan 5. divisioonasta. Ilmatorjuntatuli esti helikoptereita lähestymästä ja Etelä-Vietnamin joukot kärsivät raskaita tappioita.


title: Prosessointivahvistus

text: Prosessointivahvistus saadaan kun signaali-kohina suhdetta prosessoitavassa signaalissa verrataan signaali-kohina suhteeseen prosessoimattomassa signaalissa. Yleisimmin tämä suhde ilmaistaan desibeleillä (dB). Esimerkiksi jos 1 kHz signaali on levinnyt 100 kHz alueelle, prosessivahvistus esitettäisiin 100 000/1 000 = 100 eli 10 log 10(100) = 20 dB.


title: Prosessointivahvistus

text: Hajaspektrisissä järjestelmissä pyritään vaikuttamaan signaalivahvistukseen, signaali-kohina suhteeseen ja signaalin muotoon, että saataisiin mahdollisimman tarkasti haluttu signaali häiriöttömänä. Prosessointivahvistusta tulee kasvattaa häiriöitten vaikuttaessa signaaliin, jotta lähetettyyn viesti ei tule virheitä. Vahvistuksen nostamisen edellytykseä on suurempi levityskerroin eli pidempi koodi. Suurempi levityskerroin hidastaa tiedonsiirtonopeutta.


title: Mäkiminttu

text: Mäkiminttu ("Clinopodium vulgare" synonyymeja "Satureja vulgaris", "Calamintha vulgaris", "Calamintha clinopodium") on monivuotinen, ruohovartinen huulikukkaiskasvi. Sen on perinteisesti katsottu kuuluvan laajasti käsitettyyn sukuun "Satureja", josta on käytetty suomenkielistä nimeä käenmintut. Tällöin siitä on käytetty myös nimiä punainen käenminttu tai yleinen käenminttu. Tämä suku on ehdotettu jaettavaksi eri tavoin, minkä seurauksena mäkimintusta on käytetty myös useita tieteellisiä nimiä.


title: Mäkiminttu

text: Mäkiminttu muodostaa maarönsyjen avulla harvoja kasvustoja. Yksittäiset varret ovat yleensä haarattomia ja 20–60 cm pitkiä, joskus pitempiäkin. Varret ovat pystyjä, mutta voivat varsinkin pidemmiksi kasvettuaan painua tyveltä maanmyötäisiksi. Lyhytruotiset lehdet ovat huulikukkaiskasvien tapaan vastakkain varressa. Lehdet ovat 2–4 cm:n pituisia ja muodoltaan puikeita. Lehtien kärki on pyöreähkö ja reunat lähes ehyet, enintään heikosti hampaiset. Varret ja lehdet ovat pehmeäkarvaisia. Kukat ovat viuhkoina varren yläosan lehtihangoissa niin, että latvaan ja ylimpien lehtiparien yhteyteen muodostuu yhdestä neljään valekiehkurakukintoa. Ne ovat puolipallomaisia, tiheitä ja runsaskukkaisia. Yleensä kuitenkin vain muutama kukka kerrallaan on avoinna. Kukkien verhiö on tyveltä kapea ja käyrätorvinen. Sen laide on kaksihuulinen; ylähuulessa on kolme ja alahuulessa kaksi pitkää ja teräväkärkistä liuskaa. Myös verhiö on pehmeäkarvainen. Teriö on noin puolentoista senttimetrin pituinen. Sen tyviosa on suora ja torvimainen. Teriön ylähuuli on lyhyt ja litteä. Teriö on väriltään vaaleanpunainen.


title: Mäkiminttu

text: Mäkiminttu on Keski- ja Etelä-Euroopan laji, jonka levinneisyysalue ulottuu vain Fennoskandian etelä- ja keskiosissa jonkin verran havumetsävyöhykkeen puolelle. Etelässä sitä esiintyy Afrikan pohjoisosassa rannikon tuntumassa. Idässä lajin alue ulottuu Etelä-Uralille ja toisaalta Etelä-Venäjän arojen eteläpuolitse vuoristoissa Mustanmeren rantojen, Kaukasuksen ja Pohjois-Iranin kautta Pamirille ja Himalajan länsiosaan. Pohjoisempana Siperiassa lajia esiintyy muutamilla alueilla ihmisen mukana sinne levinneenä. Itä-Aasiassa ja Pohjois-Amerikassa esiintyy muotoja, joita pidetään samaan lajiin kuuluvina muunnoksina.


title: Mäkiminttu

text: Suomessa mäkiminttu kasvaa lehdoissa, varsinkin niiden reunoissa ja aukkopaikoilla, lehtomaisissa kangasmetsissä, ahoilla ja kedoilla. Se on kalkinsuosija. Lajin esiintymisalue on Suomessa melko selvästi kaksiosainen, yhtäältä lounaassa varsinkin Ahvenanmaalla, mutta myös rannikon lähellä Etelä-Satakunnasta Uudellemaalle, toisaalta Itä-Suomen sisämaassa, varsinkin Etelä-Savossa. Yksittäisiä havaintoja on pohjoisessa Pirkanmaalle ja Pohjois-Savoon asti. Mäkiminttu on Suomessa alkuperäinen laji, jonka luontaisia kasvupaikkoja ovat ilmeisesti olleet kuivahkot lehdot, erityisesti rinnelehdot, joissa usein on kivien ja kallioiden vuoksi luonnostaan ketomaisia, valoisia aukkopaikkoja. Lounais-Suomessa se kasvaa erityisesti lehtoniityillä. Itä-Suomessa se on hyötynyt kaskiviljelystä ja metsälaidunnuksesta, jotka ovat synnyttäneet sille sopivia valoisia ja melko avoimia, mutta reheviä ahoja ja hakamaita.


Euroopan parlamentin journalismipalkinto oli vuosina 2008–2011 jaettu palkinto journalisteille, jotka vaikuttivat merkittävästi Euroopan pääasioiden ymmärrettäväksi tekemistä. Palkinto sai paljon kritiikkiä, ja Euroopan parlamentti päätti lakkauttaa sen lokakuussa 2011.


title: Ketokäenminttu

text: Ketokäenminttu ("Acinos arvensis", synonyymejä "Satureja acinos", "Clinopodium acinos", "Calamintha acinos") on yksivuotinen tai lyhytikäinen monivuotinen, ruohovartinen huulikukkaiskasvi. Sen on perinteisesti katsottu kuuluvan laajasti käsitettyyn sukuun "Satureja", josta on tällöin käytetty suomenkielistä nimeä käenmintut. Tämä suku on ehdotettu jaettavaksi eri tavoin, minkä seurauksena ketokäenmintusta on käytetty myös useita muita tieteellisiä nimiä.


title: Ketokäenminttu

text: Ketokäenminttu on 10–30 senttimetriä korkea, hento, mutta jäykkä- ja melko pystyvartinen ruoho. Lyhyestä maavarresta nousee tavallisesti useita varsia, jotka saattavat haaroa tyviosastaan. Lyhytruotiset lehdet ovat huulikukkaiskasvien tapaan vastakkain varressa. Lehdet ovat 1–1,5 cm:n pituisia ja muodoltaan suikeita, puikeita tai soikeita. Lehtien reuna on harvahampainen. Varret ja lehdet ovat lyhytkarvaisia. Kukat ovat viuhkoina varren yläosan lehtihangoissa niin, että jokaisen lehtiparin yläpuolelle muodostuu yleensä kuusikukkainen, ratasmainen valekiehkura. Kukkien verhiö on tyveltä alapuolelta pullea ja käyrätorvinen. Sen suuosa on ahdas, ja laide on kaksihuulinen siten, että ylähuulessa on kolme ja alahuulessa kaksi teräväkärkistä liuskaa. Verhiö on siirottavakarvainen. Teriö on noin senttimetrin pituinen. Sen tyviosa on suora ja torvimainen. Teriön ylähuuli on lyhyt ja litteä. Teriö on väriltään punertavan sininen. Alahuulessa on valkea kuvio.


title: Ketokäenminttu

text: Lähes koko Eurooppa kuuluu ketokäenmintun levinneisyysalueeseen. Se kuitenkin puuttuu tai esiintyy vain satunnaisena Pohjois-Venäjällä ja Fennoskandian pohjoisosassa, lännessä mereisimmillä rannikkoalueilla ja etelässä välimerenkasvillisuuden alueella. Idässä yhtenäinen levinneisyysalue ulottuu Volgalle ja Donin alajuoksulle. Jonkin verran erillisiä esiintymisalueita ovat Atlasvuoret Pohjois-Afrikassa ja Kaukasus. Ihmisen mukana levinneenä ketokäenminttua esiintyy Pohjois-Amerikan itäosassa ja muutamilla paikoilla Aasiassa.


title: Ketokäenminttu

text: Suomessa ketokäenminttu kasvaa kallioilla ja muilla kuivuutensa vuoksi kohtalaisen avoimina ja ohuthumuksisina pysyvillä paikoilla, kuten kedoilla ja harjun rinteillä. Se on kuitenkin kalkinsuosija eikä menesty aivan karuimmilla kasvupaikoilla. Ketokäenminttu on Etelä-Suomessa alkuperäinen laji, mutta se hyötyy ihmisen toiminnasta ainakin silloin, kun se lisää kasvipeitteen aukkoisuutta. Lajia esiintyy etelässä Etelä-Satakunnan, Etelä-Hämeen, Etelä-Savon tasalle. Yksittäisiä havaintoja kasvista on pohjoisempanakin, Pohjois-Savossa ja erillisenä Perämeren rannikolla saakka.


title: Emma Juslin

text: Emma Juslin (s. 1985) on suomenruotsalainen kirjailija. Hän on työskennellyt muun muassa toimittajana Borgåbladetissa.


title: Mirjam Lohi

text: Mirjam Lohi (s. 1961) on suomalainen kirjailija, jonka esikoisteos "Nuttu" (Teos) julkaistiin vuonna 2008. Lohi oli ehdolla Helsingin Sanomain kirjallisuuspalkinnon saajaksi. Toinen romaani "Hissimusiikkia" (Teos) ilmestyi keväällä 2014.


title: Stefan Nyman

text: Stefan Nyman (s. 1982) on suomalainen kirjailija, joka julkaisi esikoisteoksensa "Anna online" (Söderströms/Teos) vuonna 2008. Nyman opiskelee folkloristiikkaa ja kirjallisuudentutkimusta Åbo Akademissa.


title: Šeksnan piiri

text: Šeksnan piiri () on paikallinen itsehallintoalue Vologdan alueella Venäjällä. Vuonna 1965 perustetun piirin pinta-ala on 2 500 neliökilometriä ja asukkaita on 35 200 henkeä.


title: Šeksnan piiri

text: Šeksnan piiri sijaitsee Vologdan alueen eteläosassa. Idässä se rajoittuu Vologdan piiriin, etelässä ja lännessä Tšerepovetsin piiriin sekä pohjoisessa Kirillovin piiriin. Pohjoisesta etelään seudun lävistävät Šeksnan ja Rybinskin tekoaltaat. Piirin alueella sijaitsee Šelomovskoje-suon rauhoitusalue ja Okunevo-järven luonnonmuistomerkki.


title: Šeksnan piiri

text: Piirin hallinnollinen keskus on Šeksnan kaupunkimainen taajama. Lisäksi siihen kuuluu Tšobsaran kaupunkimainen taajama sekä 15 maalaiskuntaa: Domšinskoje (keskuspaikka Nesterovo), Fominskoje, Jeremejevskoje (Knjaže), Jeršovo, Jurotškino, Kamešnik, Ljubomirovo, Nifantovo, Nikolskoje (Progress), Ramenje, Sizma, Tšaromskoje, Tšurovskoje, Ugolskoje (Pokrovskoje) ja Železnodorožnoje (Patša).


title: Šeksnan piiri

text: Piirin päämies on Vjatšeslav Lopunin.


title: Šeksnan piiri

text: Piirin läpi kulkevat Vologdan ja Uuden Laatokan välinen maantie, Pietari–Vologda-rautatie (Šeksnan, Tšobsaran ja Šelomovon asemat) sekä Volgan–Itämeren vesitie.


title: Šeksnan piiri

text: Metsä- ja elintarviketeollisuus muodostavat kumpikin puolet piirin teollisuustuotannosta. Metsäteollisuus tuottaa kuitu- ja lastulevyjä sekä sahatavaraa. Elintarviketeollisuus valmistaa maito-, liha- ja viljatuotteita. Piirissä toimii myös pellavanjalostuslaitos.


title: Šeksnan piiri

text: Piirin alueella on 18 maatalousyritystä ja 8 yksityistilaa. Maatalous on keskittynyt siipikarjan ja maidon sekä rehuviljan tuotantoon. Maatalousyrityksistä huomattavin on broilerintuotantoon erikoistunut Šeksnan suurkanala.


title: Šeksnan piiri

text: Piirissä toimii 25 yleissivistävää koulua, joista 8 on keskikouluja. Šeksnassa on ammattikoulu. Kulttuurilaitoksia ovat piirin kulttuuritalo ja keskuskirjasto haaraosastoineen, lasten taidekoulu, historian ja kulttuurin keskus, kansanperinnekeskus, kansanteatteri ja Tšobsaran musiikkikoulu.


title: Šeksnan piiri

text: Šeksnassa ja Sizmassa on Venäjän ortodoksisen kirkon seurakunnat, Šeksnassa toimii myös helluntaiseurakunta. Šeksnassa ilmestyy piirilehti Zvezda ja yksityinen Šeksnenskaja gazeta.


title: Aasianuuttukyyhky

text: Aasianuuttukyyhky "(Columba eversmanni)" on uhanalaisuusluokituksessa vaarantunut aasialainen kyyhkylintu.


title: Aasianuuttukyyhky

text: Aasianuuttukyyhky on kooltaan noin 30 senttimetriä. Sen kannan kooksi arvioidaan 10 000–20 000 yksilöä. Lajin arvellaan elävän 2,9 miljoonan neliökilometrin alueella. Sen posket ovat valkoiset, pää violetti. Linnun pyrstössä on harmaata, mustaa ja valkoista. Nykyään lajia tavataan lähinnä Keski-Aasiassa.


title: Valasvene

text: Valasvene on suuri monisoutuinen suurelle miehistölle tarkoitettu soutuvene.


title: Valasvene

text: Valasveneet ovat peräisin sotalaivastosta purjelaivakaudelta. Niitä kutsuttiin tuolloin eri nimillä: barkassi, isovene, pursi, loorinkivene. Nimitys riippui pitkälti veneen koosta ja käyttötarkoituksesta. Merkittävä osa veneiden roolia olivat erilaatuiset rynnäköt suojaisiin paikkoihin ankkuroituihin vihollislaivoihin tai linnakkeisiin, jotka pystyivät raskaamman tykistönsä avulla pitämään sotalaivat kauempana mutta olivat haavoittuvampia takaa tulevalle maahyökkäykselle.


title: Valasvene

text: Sittemmin, höyrylaivojen aikakaudella, soutuveneiden tarve väheni ja käyttötarkoitukset painottuivat enemmän miesten ja tarvikkeiden siirtokuljetuksiin.


title: Valasvene

text: Käyttötarkoituksen muuttuessa veneet mukautuivat ja niiden muoto muuttui: syntyi malli, jota sittemmin alettiin kutsua nimellä valasvene. Nimitys syntyi varhaisesta valaanpyynnistä: tällaista monisoutuista venettä käytettiin valaanpyynnissä käsiharppuunoiden aikakaudella ennen harppuunatykin keksimistä.


title: Valasvene

text: Valasveneessä on yleensä vähintään kahdeksan airoa, joista jokaiselle on - veneen koosta riippuen - 1-2 soutajaa. Valasveneen keulaosassa on yleensä tilaa n. kuudelle ylimääräiselle miehelle, koska veneen keulaan voidaan tarpeen vaatiessa asentaa pienehkö tykki, pääsääntöisesti ns. nikhaka. Käytäntö tosin hävisi purjelaivakauden päättyessä.


title: Valasvene

text: Veneen peränpuolimmainen airopari toimii tahdinnäyttäjänä, lisäksi veneessä on erikseen perämies.


title: Valasvene

text:
Jo Ruotsin vallan aikana valasveneet olivat merkittävässä asemassa laivastojen huoltoliikenteessä. Niiden merkitys väheni hiukan, kun laivastot alkoivat saada moottoriveneitä huoltokäyttöön, joskin silloin alkoi uusi yhä elossa oleva perinne: soutukilpailut.
Sotavuosinakin laivaston miehet harjoittelivat soutamista valasveneillä, ja kilpailuja oli silloin tällöin sotatoimien salliessa.
Perinne elää vielä nykyisinkin.


title: Valasvene

text: Suomen itsenäistyttyä Partioliikkeen vesipartiolippukunnat investoivat mielellään valasveneisiin: ne olivat erinomainen tapa kouluttaa nuoria poikia vesilläliikkumiseen ja siinä olennaiseen kuriin. Yhteen valasveneeseen mahtui mainiosti juuri yhtä vartiota vastaava venekunta eli 1 + 8 henkeä.


title: Valasvene

text: Kun purjeveneiden saanti helpottui sodan jälkeen, ne syrjäyttivät pääosin tämän vanhan perinteen. Muutama perinteitä kunnioittava vanhin lippukunta vaalii edelleen valasveneen käsittelytaitoa.


title: Audrey Totter

text: Audrey Totter (20. joulukuuta 1918 Joliet, Illinois – 12. joulukuuta 2013 Los Angeles, Kalifornia) oli yhdysvaltalainen näyttelijä. Hän aloitti uransa radiossa ja pääsi sitten elokuviin, joista ensimmäinen ilmestyi vuonna 1945.


title: Audrey Totter

text: Tunnettuja roolisuorituksia Totterille kertyi muiden muassa elokuvista "Kohtalon tuomio" ("The Postman Always Rings Twice", 1946), "Nainen järvessä" ("Lady in the Lake", 1947), "Ei epäilty" ("The Unsuspected", 1947), "Viimeinen isku" ("The Set-Up", 1949) ja "Satimessa" ("Tension", 1950). Näyttelijä esiintyi myös television puolella muiden muassa sarjoissa "Our Man Higgins" ja "Medical Center".


title: Duke Nukem: Zero Hour

text: Duke Nukem Zero Hour on vuonna 1999 julkaistu jatko-osa Duke Nukem 3D:lle. Peli on Eurocomin suunnittelema kolmannen persoonan näkökulman ammuskelupeli, ja se julkaistiin Nintendo 64:lle. Peli poikkeaa monista kolmiulotteista Duke Nukem -peleistä siinä, ettei pelissä pelasteta naisia.


title: Käyn ahon laitaa (albumi)

text: Käyn ahon laitaa on Juha Vainion vuonna 1979 julkaistu neljäs studioalbumi. Sen tunnetuimpia kappaleita on avausraita ”Käyn ahon laitaa”, joka on suosituimpia kesälauluja.


title: Khaled Azaiez

text: Khaled Azaiez (s. 30. lokakuuta 1976) on tunisialainen entinen jalkapallomaalivahti, joka pelasi urallaan Club Africainissa ja AS Marsassa. Hän oli myös voittamassa Afrikan-mestaruutta vuoden 2004 Afrikan-mestaruuskisoissa.


title: Khaled Azaiez

text: Azaiez aloitti uransa Club Africainissa, jossa hän pelasi kuusi kautta ennen siirtymistään AS Marsaan vuonna 2006. Uudessa joukkuessa Azaiez voitti ensimmäisellä kaudellaan Tunisian liigacupin. Turnaus lopettiin myös samaan kauteen 2006–2007. Hän pelasi joukkueessa kaksi kautta ennen uransa päättämistä.


title: Khaled Azaiez

text: Azaiez pelasi ensimmäisen maaottelunsa vuonna 2001 ja oli kolme vuotta myöhemmin Tunisian jalkapallomaajoukkueen mukana voittamassa Afrikan–mestaruutta vuoden 2004 kisoissa. Samoissa kisoissa hän pelasi ensimmäisen arvokisaottelunsa Guineaa vastaan 1. helmikuuta 2004, ottelu päättyi 1-1. Yhteensä Azaiez pelasi 5 maaottelua Tunisian maalilla.Pelaajauransa jälkeen Azaiez on toiminut vuodesta 2010 lähtien Tunisian maajoukkueen maalivahtivalmentajana.


title: Ferdinand von Wrangel

text: Ferdinand von Wrangel (; ; 9. tammikuuta 1797 Pihkova – 6. kesäkuuta 1870 Tartto) oli venäläinen, baltiansaksalaista aatelissukua ollut paroni ja tutkimusmatkailija. Hän toimi 1829–1835 Venäjän Amerikan (nyk. Alaskan) kuvernöörinä, Amiraalina ja Venäjän meriministerinä 1855–1857.


title: Ferdinand von Wrangel

text: Wrangel valmistui Pietarin merikadettikoulusta 1815 ja palveli aluksi Tallinnassa Itämeren laivastossa. Vuosina 1817–1819 hän osallistui Vasili Golovninin johtamaan maailmanympäripurjehdukseen "Kamtšatka"-aluksella ja tutki Beringinmeren hydrografiaa.


title: Ferdinand von Wrangel

text: Vuosina 1820–1824 Wrangel johti itäisen Siperian pohjoisrannikkoa tutkinutta niin kutsuttua Kolyma-retkikuntaa, joka kartoitti Itä Siperian- ja Tšuktšimeren rannikkoa Indigirkajoelta Koljutšininlahdelle. Wrangel ryhtyi etsimään tuntematonta pohjoista maa-aluetta havaittuaan lintujen lentävän rannikolta suoraan pohjoiseen ja kuultuaan tšuktšeilta siellä olevasta maasta. Talvella 1822 hän eteni koirarekikyydissä 72. leveyspiirille, muttei löytänyt maata. Talvella 1823 hän teki jääretken Koljutšininlahdelle, jälleen uutta maata löytämättä. Marraskuussa 1823 hän jätti tukikohtansa ja palasi Pietariin elokuussa 1824. Yhtä kaikki retkikunta keräsi merkittäviä alueen glasiologiaan, geomagnetismiin, klimatologiaan, luonnonvaroihin ja alkuperäisväestöön liittyviä aineistoja. Wrangelin tutkimusretkiä koskevat päiväkirjat on julkaistu saksaksi ja englanniksi.


title: Ferdinand von Wrangel

text: Vuosina 1825–1827 Wrangel johti toista toista maailmanympäripurjehdusta "Krotki"-prikillä.


title: Ferdinand von Wrangel

text: Tämän jälkeen hän palveli viisivuotiskauden 1829–1835 Venäjän Amerikan (nyk. Alaskan) kuvernöörinä eli venäläis-amerikkalaisen kauppakomppanian asiainhoitajana Novoarkangelskissa (nyk. Sitka) ja kokosi tuona aikana arvokasta maantieteellisiä ja kansatieteellisiä havaintoja. Myöhemmin Wrangel toimi Pietarissa kauppakomppanian johtokunnan jäsenenä 1840–1849 ja meriministeriön osastopäällikkönä, josta tehtävästä hän erosi 1849.


title: Ferdinand von Wrangel

text: Wrangel nimitettiin Pietarin tiedeakatemian kunniajäseneksi 1855 ja hän oli yksi Venäjän maantieteellisen seuran perustajajäsenistä.


title: Ferdinand von Wrangel

text: Krimin sodan syttyessä 1853 Wrangel palasi kuitenkin palvelukseen ja toimi meriministerinä 1855–1857. 1856 Wrangel ylennettiin laivaston johtoon ja amiraaliksi. Kesäkuussa 1857 hän vetäytyi terveysongelmien takia ministerintehtävästään.


title: Ferdinand von Wrangel

text: Ministerintehtävän päättymisen jälkeen Wrangel oli uransa loppuun saakka Venäjän valtakunnanneuvoston jäsen jossa hän valmisteli aktiivisesti Alexander II:n uudistuksia. 1864 Wrangelin terveys heikkeni ja hän erosi palveluksesta. Wrangel tunnettiin aikanaan Alaskan myynnin aktiivisena vastustajana; Venäjä kuitenkin myi kauppakomppanian ja Alaskan Yhdysvalloille vuonna 1867.


title: Ferdinand von Wrangel

text: Palveluksesta eroamisensa jälkeen hän asui kaksi vuotta Italiassa kunnes hän muutti Virumaalle Roelan kartanoon, jonka hän oli hankkinut vuonna 1840. Vuonna 1870 hän päätti matkustella paikoissa joissa hän oli lapsena ollut ja ollessaan palaamassa Roelaan hän sai veljensä luona sydänkohtauksen johon hän kuoli.


title: Ferdinand von Wrangel

text: Juuri ennen matkaansa Venäjän Amerikan siirtokuntaan Wrangel meni naimisiin paroni Wilhelm de Rossillon tyttären Elisabeth de Rossillon (1810-1854) kanssa. Syy naimisiin menoon oli se, että 1829 Venäläis-amerikkalaisen kauppakomppanian sääntöihin oli tullut vaatimus puolisosta ja Wrangel oli ensimmäisiä poikamiehiä kuvernöörintoimistossa jonka oli löydettävä itselleen puoliso. Matka siirtokuntaan kesti puolitoista vuotta jonka aikana Elisabeth synnytti tytön joka kuoli lyhyen ajan sisällä syntymästä. Pariskunnalla oli kaiken kaikkiaan 9 lasta. Pojat Vasily (1831-1894), Pyotr (1840-1899), Ferdinand (1844-1919) ja tyttäret Elizaveta (1842-1926) ja Eva (1850 - vuoden 1882 jälkeen). Lapsista kolme tytärtä ja yksi poika kuolivat vauvaikäisinä.


title: Ferdinand von Wrangel

text: Ferdinand von Wrangel kuului saksalais-baltialaiseen Wrangel-aatelissukuun.


title: Ferdinand von Wrangel

text: Wrangelin etsimä pohjoinen maa-alue nähtiin vuonna 1849 "Kellett"-alukselta ja sen kartoittivat lopulta "Hooper" ja "Berry" 1881. Se nimitettiin ensin Wrangelin maaksi ja myöhemmin Wrangelinsaareksi.


title: Ferdinand von Wrangel

text: Wrangelin mukaan on nimetty myös


title: Saint-Martial-d’Artenset

text: Saint-Martial-d’Artenset on kunta Dordognen departementissa Ranskassa. Siellä on arviolta 986 asukasta (vuonna 2013) ja sen pinta-ala on 32,14 neliökilometriä.


title: William Woodthorpe Tarn

text: William Woodthorpe Tarn (26. helmikuuta 1869 – 7. marraskuuta 1957) oli brittiläinen historioitsija ja kirjailija. Hänen erikoisalansa oli hellenistinen historia ja Aleksanteri Suuri. Hän kirjoitti muun muassa kreikkalais-baktrialaisesta ja intialais-kreikkalaisesta kuningaskunnasta. Tarn dokumentoi näin miltei unohtuneen historian alueen. Kirjassaan "The Greeks in Bactria and India" Tarn käytti länsimaisia ja intialaisia kirjallisia ja numismaattisia lähteitä.


title: Kyrylo Fesenko

text:
Kyrylo Volodymyrovytš Fesenko (; s. 24. joulukuuta 1986 Dnepropetrovsk, Ukrainan SNT, Neuvostoliitto) on ukrainalainen koripalloilija, pelipaikaltaan sentteri. Hän aloitti ammattilaisuransa kotimaassaan ja jatkoi siellä, kunnes pääsi myötä NBA:han. Hänet varasi Philadelphia 76ers, mutta hän aloitti NBA-uransa Utah Jazzissa.
Fesenko edusti Utahia neljä kautta ja pelasi näiden aikana 132 ottelua runkosarjassa sekä kymmenen pudotuspeleissä. Runkosarjassa hän ei kuulunut missään vaiheessa Jazzin vakituiseen aloitusviisikkoon, mutta pudotuspeleissä hän sai keväällä 2010 paljon vastuuta Mehmet Okurin loukkaantumisen jälkeen. Maaliskuussa 2012, oltuaan pelaamatta alkukauden 2011–2012, hän teki vapaana pelaajana sopimuksen Indiana Pacersin kanssa, jossa pelasi kolme ottelua runkosarjakauden lopulla.


title: Kyrylo Fesenko

text: Fesenko on 216 senttimetriä pitkä ja hänen pelipaitansa numero oli 44.


title: Edgar G. Ulmer

text: Edgar G. Ulmer (17. syyskuuta 1904 – 30. syyskuuta 1972) oli itävaltalaissyntyinen, Yhdysvalloissa työskennellyt elokuvaohjaaja. Hän loi uransa ennen kaikkea B-elokuvien ja halpatuotantojen parissa. Varsinaisen ohjaajanuransa jälkeen 1960-luvulta lähtien Ulmer on noussut suureen maineeseen niin kulttiohjaajana kuin eurooppalaisissa art house -piireissäkin.


title: Edgar G. Ulmer

text: Edgar Georg Ulmer syntyi juutalaisista vanhemmista 17. syyskuuta 1904 Olomoucissa, nykyisessä Tšekin tasavallassa. Nuorena miehenä hän opiskeli Wienissä, työskennellen samaan aikaan lavastajana teatterissa. Vuonna 1919 hän sai töitä UFA:n studioilta Paul Wegenerin "Golemin" (1920) lavastajan apulaisena. 1920-luvulla Ulmer työskenteli ensin Max Reinhardtin assistenttina, ja vuosina 1924-31 hän osallistui kaikkien Friedrich Wilhelm Murnaun elokuvien tekoon monissa eri tehtävissä: tuotantoapulaisena, leikkaajana, käsikirjoittajana ja apulaisohjaajana. Alkuteksteihin sai näissä elokuvissa nimensä näkyviin vain kerran, "Auringonnousun" (1927) lavastuksesta.


title: Edgar G. Ulmer

text: Vuonna 1929 Ulmer lyöttäytyi yhteen muiden tulevaisuuden nimien kanssa (muun muassa Robert Siodmak, Fred Zinnemann ja Billy Wilder) valmistaakseen elokuvan "Menschen am Sonntag" (1930). Ohjauksesta vastasivat pääasiassa Ulmer ja Siodmak. Teos oli puolidokumentaarisesta tyylistä ja aikakautensa kaupunkisinfonioista ammentava kuvaus tavallisten berliiniläistyöläisten sunnuntainvietosta. Elokuvan pääosiin oli kiinnitetty viisi amatööriä näyttelemään itseään: taksikuskia, mallia, elokuva-avustajaa, viinikauppiasta ja levynmyyjää. Teoksen humaani, dramatiikkaa kaihtava ja raikas ote sai innostuneen vastaanoton ympäri maailmaa.


title: Edgar G. Ulmer

text: Murnaun "Tabun" kuvausten jälkeen Ulmer jäi pysyvästi työskentelemään Hollywoodiin, missä hän kotiutui nopeasti B-elokuvien pariin. Hänen toinen amerikkalainen ohjaustyönsä "Damaged Lives" (1933) oli näytelmäelokuvamuotoon puettu valistusfilmi sukupuolitaudeista, ja sen päärahoittajana oli American Social Hygiene Society. Teoksen sensuroiminen johti oikeusjuttuun, jonka elokuvan tuottajaosapuoli voitti. Jupakka toi Ulmerille mainetta; hänet pestattiin Universalin leipiin ohjaamaan Bela Lugosin tähdittämä kauhuelokuva "Musta kissa" (1934).


title: Edgar G. Ulmer

text: Ulmer ei jatkanut Universalilla yhtä elokuvaa pidempään. "The Black Cat" -teoksen jälkeen hän ohjasi pari B-luokan lännenelokuvaa, minkä jälkeen hän ohjasi koko loppuvuosikymmenen elokuvia Yhdysvaltain etnisille vähemmistöille näiden omilla kielillä. Ensimmäinen näistä oli "Natalka Poltavka" (1937), New Yorkissa kuvattu ukrainankielinen elokuva. Tätä seurasi niin ikään itärannikolla kuvattu sarja jiddisinkielisiä elokuvia (maineikkaimpana "Green Fields", 1937) sekä mustalle yleisölle suunnattu "rotuelokuva" "Moon Over Harlem" (1939). Jälkimmäinen kuvattiin neljässä päivässä. Ulmer oli myöhemminkin tunnettu salamannopeasta työtahdistaan, jonka puitteissa hän kykeni luomaan väärentämättömän persoonallisia teoksia (esimerkiksi "Detour" ja "Siniparta" kuvattiin molemmat kuudessa päivässä).


title: Edgar G. Ulmer

text: Vuonna 1942 Ulmer palkattiin PRC:n eli Producers Releasing Corporationin pääohjaajaksi; kyseessä oli tuohon aikaan yksi Hollywoodin menestyksekkäimpiä B-filmitehtaita Republicin ja Monogramin ohella. Ulmer nautti työskentelystä PRC:ssä, jossa hän sai taloudellisesta niukkuudesta huolimatta vapaat kädet omien elokuviensa tekemiseen (koko uransa ajan hän pyrki kaihtamaan joutumista suurten tuotantojen pariin, joiden maailmaa hän kutsui nimellä "Hollywood hash machine"). Leikillisesti häntä kutsuttiin "PRC:n Capraksi".


title: Edgar G. Ulmer

text: Vuonna 1945 sai ensi-iltansa "Detour", jota nykyään pidetään paitsi ohjaajansa pääteoksena, myös yhtenä keskeisimmistä film noir -suuntauksen edustajista. Tämä vähän yli tunnin pituinen road-movie näyttää niitä ulottuvuuksia, joihin Ulmerin kaltaisen "näkymättömän" B-puurtajan oli mahdollista sukeltaa Hollywoodin itsesensuurijärjestelmän huomaamatta. Väkivalta, huumeet ja moraalin rajamailla harhaileminen ovat "Detourissa" läsnä kouriintuntuvammin kuin missään oman aikansa A-tuotannossa.


title: Edgar G. Ulmer

text: PRC joutui taloudellisiin vaikeuksiin, ja Ulmer joutui jättämään yhtiön vuonna 1946. Ohjaajan seuraava elokuva oli hänen standardeillaan poikkeuksellisen suuren budjetin turvin toteutettu "Paholaisen tytär" (1946), jonka voimakkaan pääosan tulkitsi A-tähti Hedy Lamarr. Ulmerin 1940-luvun jälkipuoliskon merkittävin ohjaustyö oli "Häikäilemätön" (1948), syväluotaava kapitalistisen elämäntavan ja maailmankuvan kritiikki, jossa Zachary Scott antoi muistettavat kasvot nykyajan taloudellisen hyötyajattelun liian syvällisesti sisäistäneelle ihmiselle.


title: Edgar G. Ulmer

text: 1950-luvulla Ulmer työskenteli monien eri lajityyppien parissa. Kengännauhabudjetin tieteiselokuvat kuuluivat tuolloin tietysti asiaan; muistettavan parivaljakon muodostavat esimerkiksi "Beyond the Time Barrier" ja "The Amazing Transparent Man", jotka kuvattiin perätysten 11 päivässä pääosin karussa erämaaympäristössä. Lisäksi Ulmer teki muun muassa thrillereitä ("Murder Is My Beat", 1955), komedioita ("St. Benny the Dip", 1951), nudistielokuvan ("The Naked Venus", 1959) sekä muistettavan westernin "The Naked Dawn" (1955) - jonka vaihtuvien rakkaus- ja lojaaliussuhteiden Francois Truffaut on tunnustanut vaikuttaneen elokuvaansa "Jules ja Jim".


title: Edgar G. Ulmer

text: Vuodesta 1949 lähtien Ulmer ohjasi ajoittain myös kotimantereellaan Euroopassa. Hänen viimeiset elokuvansa valmistuivat Italiassa. "L'Atlantiden" (1961) kuvaukset hän saattoi loppuun Frank Borzagen sairastuttua. Testamenttielokuva "The Cavern" (1964) kuvattiin Jugoslaviassa; se oli kuvaus toisen maailmansodan Italiasta, jossa konfliktin vastakkaisten osapuolten edustajat joutuvat useiksi viikoiksi loukkuun samaan luolaan.


title: Edgar G. Ulmer

text: "The Cavern" -elokuvan kuvausten jälkeen Ulmer sairastui niin vakavasti, ettei hän kyennyt enää jatkamaan työskentelyä. Vuonna 1969 hän koki sarjan kohtauksia, joiden seurauksena hän halvaantui osittain. Viimeiset kuukautensa Ulmer eli lähes täysin halvaantuneena. Hän kuoli elokuva-alan työläisten hoitokodissa Kalifornian Woodland Hillsissä 30.9.1972.


title: Thurl Bailey

text: Thurl Lee Bailey (s. 7. huhtikuuta 1961) on entinen yhdysvaltalainen koripalloilija. Hän pelasi NBA:ssa vuosina 1983–1999 seuroinaan Utah Jazz ja Minnesota Timberwolves. Välillä hän tosin pelasi ammattilaistasolla myös Italiassa ja Kreikassa.


title: Thurl Bailey

text: Bailey syntyi Washington DC:ssa, opiskeli North Carolina State Universityssa ja lähti Utahiin uransa takia. Siellä hän tutustui mormoniliikkeeseen, johon tosin liittyi vasta vuonna 1995 mentyään naimisiin kirkon jäsenen kanssa. Hän on saavuttanut suosiota myös laulaja-lauluntekijänä ja näytellyt.


title: James Kelman

text: James Kelman (s. 9. kesäkuuta 1946 Glasgow, Skotlanti) on skotlantilainen kirjailija.


title: James Kelman

text: Kelmanin tunnetuimpiin teoksiin kuuluvat "A Dissaffection" ja "How late it was, how late". Vuonna 1989 ilmestynyt "A Dissaffection" voitti James Tait Blackin muistopalkinnon ja oli ehdolla Booker-palkinnon voittajaksi. "How late it was, how late" voitti Booker-palkinnon ilmestyessään vuonna 1994, mikä aiheutti paljon polemiikkia. Erään palkintolautakunnan jäsenen mielestä kirja oli "häpeällinen" ja "suoraansanottuna roskaa". Kirjaa haukuttiin myös monissa lehdissä kuten The Timesissä.


title: James Kelman

text: Kelman on myös tehnyt käsikirjoituksia televisioon ja kirjoittanut näytelmiä teatteriin sekä radioon.


title: Mel Hutchins

text: Melvin R. ”Mel” Hutchins (22. marraskuuta 1928 Sacramento, Kalifornia – 19. joulukuuta 2018 Encinitas, Kalifornia) oli yhdysvaltalainen koripalloilija. Hän pelasi yliopistotason koripalloa Brigham Youngin yliopistolla Utahissa. Vuosina 1951–1958 hän pelasi NBA:ssa seuroinaan Milwaukee Hawks, Fort Wayne Pistons ja New York Knicks. Hutchins pelasi neljästi ssa ja voitti vuonna 1952 sarjan levypallokuninkuuden.


title: Mel Hutchins

text: Brigham Youngia yliopistokoripallossa edustanut Hutchins varattiin NBA:han toisella vuorolla . Hän pelasi NBA:ssa vuodet 1951–1958 edustaen Milwaukee Hawksia, Fort Wayne Pistonsia ja New York Knicksiä. Hutchins pelasi ssa neljästi (1953, 1954, 1956 ja 1957). Vuonna 1952 hän jakoi Larry Foustin kanssa sarjan levypallokuninkuuden.


title: Mel Hutchins

text: Hutchins oli mormoni. Vuoden 1952 Miss America Colleen Kay Hutchins oli hänen siskonsa. C. K. Hutchinsin mies Ernie Vandeweghe ja poika Kiki Vandeweghe pelasivat myös koripalloa ammattilaisina. Hutchins kuoli 90-vuotiaana kotonaan Kalifornian Encinitasissa 19. joulukuuta 2018.


title: Leirilakki

text: Leirilakki eli "Väinämöisen lakki" on partiolaispäähine. Sitä käytetään pääasiassa leireillä ja retkillä. Partiolaisten kielenkäytössä sitä kutsutaan nimellä "väiski".


title: Leirilakki

text: 1960-luvulla se oli myös kolkkapoikien päähine, koska vaihtoehtoa eli keltaisin terein koristettua tummansinistä lipallista sudenpentulakkia vierastettiin ja leirilakki koettiin suomalaisempana. Vain ne lippukunnat, joissa kolkkapoikien sijaan oli sudenpentuja, käyttivät lippalakkia.


title: Leirilakki

text: Leirilakki on perusmuodossaan neljästä sektorinmuotoisesta kankaanpalasta koottu kalotti, jonka reunat ja saumat on peitetty 10 mm leveällä kangasnauhalla, joka muodostaa ristikuvion päälaen yli. Leirilakkia pidetään niin, että yksi valkoisista nauhoista on otsan keskikohdan yläpuolella. Rukouksen aikana ja sisätiloissa leirilakkia kannetaan partiovyön alla.


title: Leirilakki

text: Leirilakin perusväri on Suomen lipun sininen ja nauhat valkoisia. Routavuosien aikana vuosina 1911–1917 toimineista lippukunnista alun perin helsinkiläisellä, nykyisin Kauniaisissa toimivalla kaksikielisellä Toimen Pojat -lippukunnalla ja vaasalaisella Vaasan Metsäveikot -lippukunnalla on oikeus käyttää väreiltään poikkeavaa leirilakkia: kauniaislaisilla se on khakivärinen tummansinisin nauhoin, vaasalaisilla tummansininen kirkkaanpunaisin nauhoin.


title: Leirilakki

text: Leirilakista on olemassa myös talviversio: se on muuten samalla kaavalla tehty, paitsi materiaali on kudottu villa ja valkoinen alareunus on noin 10 cm leveä. Päähinettä käytetään talvileireillä ja -tapahtumissa.


title: Leirilakki

text: Vesipartiolippukunnat käyttävät purjehdus- ja leirilakkinaan niin sanottua jollaa eli kokovalkoista pystylieristä merimieshattua. Johtajilla on kiiltolippainen korkeakupuinen Vega-lakki, jossa purjehduskauden aikana 1.5.–30.9. on valkoinen päällinen.


title: Casey Jacobsen

text: Casey Gardner Jacobsen (s. 19. maaliskuuta 1981 Glendora, Kalifornia) on yhdysvaltalainen koripalloilija. Hän valmistui Stanfordin yliopistosta ja sai NBA-varauksensa vuonna 2002. Jacobsen on pelannut NBA:ssa Phoenix Sunsissa, New Orleans Hornetsissa ja Memphis Grizzliesissä. Hän on pelannut ammattilaisena myös Saksassa ja Espanjassa.


title: Euroopan ympäristövirasto

text: Euroopan ympäristövirasto (, EEA) on Euroopan unionin erillisvirasto, jonka tehtävänä on tuottaa luotettavaa tietoa ympäristöasioista. Viraston päätoimipaikka on Kööpenhaminassa, ja sen johtaja on kesäkuussa 2013 viisivuotiskautensa aloittanut belgialainen Hans Bruyninckx. Syyskuussa 2013 virastossa työskenteli 215 henkilöä.


title: Euroopan ympäristövirasto

text: Virasto aloitti toimintansa vuonna 1994. Se perustettiin Euroopan yhteisön säädöksellä 1210/1990, jota on muutettu säädöksillä 933/1999 ja 401/2009. Euroopan ympäristövirastolla on 33 jäsenvaltiota (28 EU:n jäsenmaata sekä Islanti, Liechtenstein, Norja, Sveitsi ja Turkki) ja kuusi yhteistyömaata (Albania, Bosnia ja Hertsegovina, Makedonia, Montenegro, Serbia ja Kosovo).


title: Commandos: Strike Force

text: Commandos: Strike Force on Pyro Studiosin kehittämä ja Eidos Interactiven julkaisema ensimmäisen persoonan ammuntapeli. Se on "Commandos"-pelisarjan viimeisin peli. Peli julkaistiin Microsoft Windowsille, PlayStation 2:lle ja Xboxille vuonna 2006. Peli poikkeaa sarjan aiemmista peleistä ammuntapeligenrellä. Tehtävät tosin sijoittuvat edelleen toiseen maailmansotaan ja ammunnan ohella on liikuttava hiljaa ja huomiota herättämättä. Pelissä ohjataan kolmea kommandoa, jotka ovat Vihreä baretti (Green beret), Tarkka-ampuja (Sniper) sekä Vakooja (Spy), jota käytetään selvästi eniten. Kaikki pelihahmot eivät ole kaikissa tehtävissä saatavilla, ja yleensä käytössä onkin vain yksi pelihahmo.


title: Commandos: Strike Force

text: "Commandos: Strike Forcen" tehtävissä on yleensä useita päämääriä, kuten vankien vapauttamista, saksalaisajoneuvojen sabotointia ja alueen puolustamista. Tavoitteet saa yleensä suoritettua haluamassaan järjestyksessä ja jotkut niistä ovat vaihtoehtoisia. Tehtävien kartat ovat laajoja ja siten myös etenemisreittejä on paljon. Toisin kuin muissa samantyylisissä peleissä, "Strike Forcessa" pelkkä räiskintä ei riitä. Usein on liikuttava hiljaa ja joissain tehtävissä vihollisen hälytys tarkoittaa tappiota.


title: Commandos: Strike Force

text: Vakooja on pelin käytetyin hahmo. Hänen merkittävin etunsa muihin kommandoihin on se, että hän kykenee ottamaan tappamiltaan vihollisilta tämän univormun ja liikkua melko vapaasti vihollisalueella. Tosin jos vihollisen sotilasarvo on korkeampi kuin Vakoojan vihollisunivormun sotilasarvo, hän tajuaa Vakoojan olevan vihollinen ja avaa tulen. Kun sotilasarvot ovat samat, vihollinen katselee Vakoojaa ihmeissään ja havaitsee tämän olevan soluttautuja hetken kuluttua. Kun Vakoojan univormun sotilasarvo on korkeampi kuin vihollisen, kiinnijäämisen riskiä ei ole, ellei tee jotain epäilyttävää (tappaa saksalaisen toisen vihollisen näköpiirissä, sabotoi radioita tai muita tavaroita). Vakoojan tehtävissä onkin syytä yrittää löytää mahdollisimman korkea-arvoinen univormu. Vihollisten sotilasarvot alimmasta korkeimpaan ovat Sotilas, Aliupseeri, Upseeri, Kenraali ja Gestapo-upseeri, joka havaitsee valepuvussa olevan Vakoojan välittömästi.


title: Commandos: Strike Force

text: Muutamassa tehtävässä käydään myös avointa taistelua natseja vastaan yhdessä omien joukkojen ja vastarintamiesten kanssa. Tällöin käytössä ovat yleensä Vihreä baretti konepistooleineen ja Tarkka-ampuja tarkkuuskivääreineen. Kommandoja voi vaihtaa taistelun tuoksinassa vapaasti, esimerkiksi Vihreällä baretilla voi eliminoida hyökkäävät viholliset ja Tarkka-ampujalla uhkaavampia kohteita, kuten upseereita ja puolitelavaunujen konekivääriampujia. Pelimekaniikka poikkeaa hieman hiiviskelytehtävistä, esimerkiksi osumapisteiden loppuessa kommando ei kuole, vaan ainoastaan haavoittuu ja jäljelle jäänyt kommando tai mahdollisesti joku liittolainen voi parantaa hänet.


title: Commandos: Strike Force

text: Ensimmäiset viisi tehtävää sijoittuvat natsi-Saksan miehittämään Ranskaan. Näissä tehtävissä pelaaja opastetaan eri pelihahmojen käyttöön, puolustaudutaan saksalaisten hyökkäyksestä laskeutumisalueelle ja tehdään useita sabotaaseja ja muita iskuja saksalaisten miehittämään kaupunkiin valepuvussa.


title: Commandos: Strike Force

text: Seuraavat tehtävät sijoittuvat Norjaan, jossa pelaajan tehtävänä on estää saksalaisten ydinasesuunnitelmat. Kolmessa tehtävässä on autettava räjähteillä lastatun rekan pääsemistä saksalaisten raskaan veden jalostamoihin hinnalla millä hyvänsä.


title: Commandos: Strike Force

text: Loput tehtävät sijoittuvat Venäjälle. Näiden tehtävien aikana pelaajan on muun muassa vapautettava vangitut kommandotoverinsa, ammuttava natsiupseereja kiikarikiväärillä ja tuhottava kaupunkia hallitsevat vihollisen panssarivaunut.


title: Joaquín Alonso

text: Joaquín Alonso González (s. 9. kesäkuuta 1956 Oviedo, Espanja) on entinen espanjalainen jalkapalloilija. Hän oli pelipaikaltaan keskikenttäpelaaja.


title: Joaquín Alonso

text: Hän edusti koko 15-vuotisen ammattilaisuransa Sporting Gijónia ja pelasi siellä yhteensä 479 pääsarjaottelua, tehden niissä 65 maalia. Hän päätti pelaajauransa 36-vuotiaana.


title: Joaquín Alonso

text: Joaquín oli mukana vuoden 1982 jalkapallon MM-kisoissa, jotka pelattiin Espanjassa. Hän pelasi yhteensä 18 maaottelua ja teki niissä yhden maalin.


title: Luopan

text: Luopan (羅盤, yksinkert. 罗盘 pinyin: luópán) eli luojing (羅經 luójīng) on kiinalainen kompassi, jonka kehille on kuvattu kiinalaisen kosmologian aikaan ja ilmansuuntiin liittyviä symboleja. Sitä käytetään fengshui-työssä. Siksi sitä kutsutaan fengshui-kompassiksi.


title: Luopan

text: Luopanissa on kolme perusosaa:


title: Luopan

text: Maan levyn reunoista on vedetty ristiin luopanin yli kaksi punaista lankaa, joita käytetään luettaessa kehiltä suuntia ja merkityksiä. Lankoja kutsutaan nimellä "tianxin-shidao" (天心十道 tiānxīnshídào) eli taivaan sydämen risteys. Shidao on kirjaimellisesti "kymmenen tie".


title: Luopan

text: Taivaan kiekolle kuvattujen kehien määrä riippuu luopanin koosta. Suurimmissa niitä voi olla yli 60 tai 70. Jokainen kehä jakaa horisontin erikokoisiin segmentteihin, joiden laatu määritellään käyttämällä erilaisia kiinalaisen kosmologian käsitteitä, kuten trigrammit, baguat, heksagrammit, viisi elementtiä, taivaalliset rungot ja maalliset oksat, 24 auringonjaksoa sekä 28 xiuta. Jokainen ilmansuunta voidaan liittää luopanin avulla sitä vastaavaan ajanjaksoon.


title: Luopan

text: Ajan saatossa on kehitetty erilaisia luopan-malleja, jotka voidaan jakaa kolmeen pääkategoriaan.


title: Luopan

text: Sanheluopan on tunnettu Tang-dynastiasta lähtien. Sanotaan, että Yang Yunsong, kuuluisa fengshui-mestari, kehitti taivaankiekon rakoneulan ja 72 lohikäärmeen kehän. Koska häntä pidetään tämän koulukunnan perustajana, luopan tunnetaan myös "yanggongpanina" (mestari Yangin luopan).


title: Luopan

text: Nimi ”sanhe” (三合 sānhé, kolmoisharmonia) viittaa "sancaihin" eli kolmen lahjan, taivaan, maan ja ihmisen yhteyteen. Näitä kolmea symbolisoivat sanheluopanin taivaankiekon, maankiekon ja ihmisenkiekon kehät. Kiekkoja kutsutaan myös "neuloiksi", koska kompassin neula on osoitin, jonka mukaan kiekot on suunnattu:Sanyuan (三元 sānyuán, kolme aikakautta) viittaa "kolmen aikakauden ja yhdeksän ajanjakson" ajanlaskumenetelmään, jota käytetään ihmisen kohtaloa arvioidessa. Sanyuanluopanissa on vain yksi 24 vuoren kehä (maankiekon oikea neula). Sen erityispiirre on 64 heksagrammia, jotka tulevat Yijingistä.


title: Luopan

text: Sanotaan, että kuuluisa fengshui-mestari Jiang Dahong kehitti 64 heksagrammin kehät, minkä vuoksi sanyuanpan tunnetaan myös nimellä "jiangpan" (Jiangin luopan). Toinen nimi sanyuanpanille on "yipan", koska se käyttää Yijingin heksagrammeja.


title: Luopan

text: Yhdistelmäluopan (綜合 zōnghé) yhdistää sanhepanin ja sanyuanpanin ominaisuudet: kolme neulaa ja 64 heksagrammin kehät.


title: Luopan

text: Nykyään fengshuin harjoittajat ja opettajat voivat suunnitella oman luopaninsa. Tällöin luopaniin voi valita ne kehät, joita itse käyttää.


title: Luopan

text: Ennen kompassin keksimistä kiinalaiset käyttivät ajan ja suunnan määrittämiseen päivällä aurinkokelloa ja yöllä Otavaa ja Pohjantähteä. Vaikka kiinalaiset tunsivat magnetiitin ominaisuudet jo yli 3000 vuotta sitten, vasta taistelevien läänitysvaltioiden kaudella (475-221 eaa.) sitä alettiin soveltaa suunnan osoittamiseen. Samalta ajanjaksolta on säilynyt kuvauksia mekaanisesta kompassista, "etelään osoittavasta vaunusta", jonka toiminta ei perustunut magneettisuuteen.


title: Luopan

text: Taistelevien läänitysvaltioiden kaudelta tunnetaan luopanin varhaisin muoto, "sinan" (司南 sīnán, etelän osoitin).


title: Luopan

text: Qin-dynastian ajalta tunnetaan "shi" (式 shì). Siinä oli molemmin puolin kuvioitu nelikulmainen levy. Toisella puolella oli "naru-koukku" -kuvio (kaksi narua ja neljä koukkua), toisella puolen monitasoisempi viivakuviointi.


title: Luopan

text: "Shipan" (式盤 shìpán) kehittyi Han-dynastian (206 eaa.–220 jaa.) aikana. Siitä tunnetaan kolme eri versiota.


title: Luopan

text: Liuren


title: Luopan

text: "Liuren" (六壬 liùrén, "kuusi reniä") -astrolabeja on löydetty vuosien 278-209 eaa. aikaisista haudoista. Liurenissa on neliskulmainen pohja (dipan eli maan kiekko) ja pyöreä levy (tianpan eli taivaan kiekko). Taivaan kiekko pyöri neulan varassa maan kiekolla. Taivaan kiekko ei ollut magnetisoitu. Asettamalla taivaan kiekko taivaalla näkyvien tähtikuvioiden suuntaisesti voitiin maan kiekolta lukea suuntia ja aikaa koskevia tietoja.


title: Luopan

text: Taiyijiugong


title: Luopan

text: "Taiyijiugong" (太一九宮 tàiyījiǔgōng, "Pohjantähti, yhdeksän palatsia") koostuu kaksipuoleisesta levystä. Sillä tutkittiin Taiyin liikkumista yhdeksässä palatsissa.


title: Luopan

text: Qimendunjia


title: Luopan

text: "Qimendunjia" (奇門遁甲 qíméndùnjiǎ, "ihmeet [ja] ovet kätkevät jian") kehitettiin sodanjohdon käyttöön. Sen avulla pääteltiin suotuisimmat ajat ja suunnat sotatoimille.


title: Luopan

text: Wang Chen-To esitti vuonna 1948, että shi koostui kahdesta osasta: magnetisoidusta tai magnetiitista tehdystä lusikasta ja nelikulmaisesta pronssilevystä, johon oli kuvattu taivaalliset rungot, maalliset oksat ja 28 xiuta sekä kulmiin neljä kahdeksasta trigrammista. Lusikka oli Otavan symboli ja sen varsi osoitti etelään. Wangin rekonstruktio sai niin paljon huomiota, että nykyään sen kopioita myydään Kiinan museoissa turisteille.


title: Luopan

text: Wang perusti hypoteesinsa arkeologisissa kaivauksissa löytyneisiin "shi"n tai "shipan"in pohjalevyihin eli maankiekkoihin, joista keskellä pyörinyt taivaankiekko oli hävinnyt. Vanhoissa kirjoituksissa kerrottiin "lusikan" käyttämisestä ilmansuuntien osoittimena. Todellisuudessa "lusikka" oli "Kauhan" (eli Otavan) kuva, joka oli taivaankiekon keskustassa, ja joka suunnattiin vuodenajan ja vuorokaudenajan mukaan niin, että voitiin selvittää esimerkiksi tähdistöjen suunnat eri aikoina. Missään arkeologisissa kaivauksissa ei ole koskaan löydetty magnetisoituja lusikoita. Wang käytti rekonstruktionsa pohjana löytyneitä Han-dynastian aikaisia "shipan"in maankiekkoja.


title: Luopan

text: Song-dynastian aikana tapahtunut merenkulun lisääntyminen vaikutti kompassin kehittymiseen. Song-dynastian aikana elänyt tiedemies Shen Kuo (沈括 Shěn Kuò) kirjoitti kirjan nimeltä "Mengxi bitan" (夢溪筆談 "Unelmalammen kirjoitelmat"), jossa hän kuvaa neljä erilaista magneettineulaa: kynsineula, märkäneula, kuivaneula ja riippuva neula.


title: Luopan

text: Huomattava muutos luopanin muotoasussa tapahtui Eteläisen Song-dynastian aikana. Oikea neula yhdistettiin rakoneulaan ja näin luotiin sanheluopanin edeltäjä. Ming-dynastian ja Qing-dynastian aikana luopanin kehistä tuli yksityiskohtaisempia ja monimutkaisempia. Monet luopan-klassikot kuten "Qinding luojing jieding" ("Luojingin selitys keisarillisessa luokituksessa") kirjoitettiin tällöin. Ne kuvaavat kehä kehältä, miten klassista luopania käytetään.


title: Luopan

text:
Cheng Jian Jun ja Adriana Fernandes-Gonçalves: "Chinese Feng Shui Compass: Step by Step Guide." 1998
Kate Bramble: "Building the Chinese Universe"
Skinner, Stephen: "Guide to the Feng Shui Compass, A Compendium of Classical Feng Shui", 2008 Golden Hoard Press, Singapore


title: Prusias

text: Prusias () voi viitata seuraaviin:


title: Curd Jürgens

text: Curd Gustav Andreas Gottlieb Franz Jürgens (13. joulukuuta 1915 Solln, Baijeri – 18. kesäkuuta 1982 Wien, Itävalta) oli saksalaissyntyinen näyttelijä. Hän saavutti suurta suosiota 1950-luvulla kansainvälisesti arvostettuna näyttelijänä. Uransa aikana Jürgens esiintyi muun muassa elokuvissa "007 rakastettuni", "Atlantin valli murtuu" ja "...ja Jumala loi naisen". Jürgens tunnettiin sulavasta äänestään ja vaikuttavasta pituudestaan (193 cm).


title: Forum Nokia

text: Forum Nokia on Nokian maailmanlaajuinen kehittäjäyhteisö ja tukiohjelma. Yhteisössä on vuonna 2008 yli 4 miljoonaa rekisteröityä jäsentä. Forumilla Nokia antaa kehittäjien käyttöön teknistä tietoa mobiilisovellusten kehitysalustoista sekä teknistä tietoa Nokian laitteista tai laitesimulaattoreista. Lisäksi forumilla tarjotaan kehittäjille sovelluksia, sovelluskehittimiä ja ohjelmarajapintoja sekä teknistä tukea ja teknisiä neuvontapalveluja.


title: Forum Nokia

text: Forum Nokia auttaa myös kehittäjiä ja mobiilisisällön tuottajia saattamaan tuotteensa markkinoille antamalla apua myynti- ja jakelukanavien kanssa. Forumilla neuvotaan myös partnerointikysymyksissä.


title: Forum Nokia

text:
Forum Nokian verkkopalvelussa löytyvät uusimmat tekniset julkistukset, työkalut sekä tekniset määrtittelyt jotka liittyvät Nokian laitteisiin ja teknologioihin. Kaikki palvelut, kuten keskusteluryhmät, blogit, Talk to the Guru, wikit ja kuukausitain julkaistavat uutiskirjeet ovat maksuttomia
jäsenille. Paitsi ammattikehittäjiin forumin jäsenistö muodostuu myös laajoista vakavien harrastajien joukosta.


title: Luettelo Formula 1 -maailmanmestareista

text: Tämä on luettelo Formula 1 -sarjan maailmanmestareista. F1-mestaruudesta on kilpailtu vuodesta 1950 lähtien. Eniten mestaruuksia on Michael Schumacherilla, seitsemän. Iältään vanhin maailmanmestari on Juan Manuel Fangio (kaudella hän oli 46 vuoden 41 päivän ikäinen) ja nuorin on Sebastian Vettel (kaudella hän oli 23 vuoden 134 päivän ikäinen).


title: Anne Shelton

text: Anne Shelton, OBE (10. lokakuuta 1923 Dulwich, Lontoo – 31. heinäkuuta 1994 Herstmonceux, Englanti), syntyjään "Patricia Jacqueline Sibley", oli suosittu englantilainen laulaja.


title: Anne Shelton

text: Nimi Anne Shelton on sama kuin Kuningatar Anna Boleynin tädillä.


title: Anne Shelton

text: Anne Shelton kuului niihin laulajiin, jotka tulivat tunnetuiksi BBC:n sodanaikaisissa lähetyksissä sotilaiden moraalin kohottajana.Vuonna 1990 Anne Sheltonille myönnettiin Brittiläisen imperiumin upseerin arvonimi ansioistaan.


title: Prusias II

text: Prusias II Kynegetes ("metsästäjä") oli Bithynian kuningas 182–149 eaa. Hänen isänsä oli Prusias I.


title: Prusias II

text: Hän soti Pergamonin kuningas Eumenes II:n rinnalla naapurivaltioitaan vastaan. Myöhemmin hän solmi ystävyyssopimuksen lankonsa ja Makedonian kuningas Perseuksen kanssa ja otti vaimokseen hänen siskonsa. Kun Perseus myöhemmin ajautui sotaan roomalaisia vastaan vuonna 171 eaa., Prusias ei kuitenkaan enää tukenut häntä ja liittoutui roomalaisten kanssa makedonialaisia vastaan. Sodan päätyttyä vuonna 168 eaa., roomalaiset rankaisivat ankarasti vihollisia ja jopa liittolaisiaan, koska näiden uskollisuus oli horjunut sodan aikana. Prusias halusi kiihkeästi pitää asemansa ja valtakuntansa, joten hän matkusti Roomaan pyytääkseen anteeksiantoa senaatilta. Hän heittäytyi vapautetun orjan asussa senaattoreiden eteen ja vertasi näitä jumaliin. Historioitsija Polybios piti hänen käytöstään häpeällisenä tekona. Prusias sai kuitenkin haluamansa, ja häntä ei rangaistu mitenkään.


title: Prusias II

text: Palattuaan Bithyniaan Prusias ajautui sotaan Pergamonia vastaan, mutta koki tappion. Myöhemmin hän riitaantui vanhimman poikansa kanssa, jonka seurauksena Prusias kivitettiin kuoliaaksi vuonna 149 eaa.


title: Markus Schmidt

text: Markus Schmidt (s. 23. lokakuuta 1968) on itävaltalainen entinen ohjaskelkkailija, joka kilpaili vuosina 1987–1997.


title: Markus Schmidt

text: Schmidtin suurin saavutus on olympiapronssi kaksikosta Albertvillessä 1992. MM-tasolla hän saavutti sekajoukkueesta kultaa Altenbergistä 1996 sekä hopeaa Winterbergistä 1991. EM-kilpailuissa hän saavutti pronssia Siguldan kaksikosta 1996.


title: Ryhmä Pullman

text: Ryhmä Pullman () on brittiläinen television rikossarja. Siinä rikoksia ratkoo ryhmä jo eläkkeelle jääneitä poliiseja. Ensimmäisissä tuotantokausissa ryhmään kuuluivat Brian Lane (Alun Armstrong), John Alan "Jack" Halford (James Bolam) ja Gerald "Gerry" Standing (Dennis Waterman) ja heidän esimiehenään Sandra Pullman (Amanda Redman), jonka mukaan sarja sai suomenkielisen nimensä. Samaa nimeä käytettiin myös kolmessa viimeisessä kaudessa, vaikka ryhmää veti Sasha Miller (Tamzin Outhwaite). James Bolamin lähdettyä sarjaan tuli skotlantilainen Denis Lawson.


title: Ryhmä Pullman

text: Sarjassa Pullmanin ryhmä ratkoo vanhoja, aikanaan selvittämättömiksi jääneitä rikoksia, usein uusien esiin tulleiden löydösten aktivoimana. Jaksoissa on tutustuttu myös henkilöiden yksityiselämään. Useimmissa jaksoissa näyttelee myös Brianin vaimo Esther (Susan Jameson). Sarjassa on muun muassa selvitetty, kuka oli vastuussa Jackin vaimon kuolemasta. Suomessa sarjaa esitti Yle TV1 lauantai-iltaisin. Britanniassa sarjaa tuottaa BBC.


title: Ryhmä Pullman

text: Sarja loppui Britanniassa 6. lokakuuta 2015.


title: Ryhmä Pullman

text: Vuonna 2008 sarja oli Britannian suosituin televisio-ohjelma. Kymmenennellä tuotantokaudella sarjalla oli keskimäärin 8,14 miljoonaa katsojaa, mutta esiintyjävaihdosten jälkeen 11. kaudella vain 5,76 miljoonaa.


title: Real Madrid – intohimo

text: Real Madrid – intohimo ("Real, la película", kansainvälisessä levityksessä myös "Real: The Movie") on espanjalaisesta jalkapalloseurasta Real Madridista kertova elokuva. Elokuvan ohjasi Borja Manso ja sen ensi-ilta oli 25. elokuuta 2005 seuran kotistadionilla Santiago Bernabéulla. Sittemmin se on ollut teatterilevityksessä ainakin Espanjassa, Etelä-Koreassa, Kreikassa, Singaporessa, Japanissa, Thaimaassa ja Unkarissa. Elokuva oli vahvasti esillä myös vuoden 2005 Cannesin elokuvajuhlilla. Suomeksi tekstitettynä sen julkaisi DVD:llä Future Film vuonna 2007.


title: Real Madrid – intohimo

text: Elokuva on dokumentaarinen ja osin fiktiivinen kertomus seurasta, sen historiasta ja sen kannattajista ympäri maailmaa. Se koostuu viidestä Caracasissa (Venezuela), Madridissa (Espanja), New Yorkissa (Yhdysvallat), Tokiossa (Japani) ja Ziguinchorissa (Senegal) kuvatusta lyhytelokuvasta, jotka kertovat viiden erilaisen kannattajan tarinan. Tarinoiden lomassa nähdään leikkeitä Real Madridin otteluista ja seurataan pelaajien ja valmennushenkilökunnan valmistautumista Barcelonaa vastaan pelattavaan klassikko-otteluun ().


title: Real Madrid – intohimo

text: Näyttelijöiden lisäksi elokuvassa esiintyvät Florentino Pérez, Francisco Gento, Amancio Amaro, Alfredo Di Stéfano, Jorge Valdano, Míchel ja Emilio Butragueño sekä Real Madridin kauden 2004–2005 joukkue, mukanaan muun muassa David Beckham, Iker Casillas, Luís Figo, Raúl, Roberto Carlos, Ronaldo ja Zinédine Zidane.


title: Otto von Zedlitz und Trützschler

text: Otto Graf von Zedlitz und Trützschler (23. maaliskuuta 1873 Schwentnig, Sleesia–4. joulukuuta 1927 Varberg, Ruotsi) oli saksalaissyntyinen kreivi, joka muutti Ruotsiin.


title: Otto von Zedlitz und Trützschler

text: Von Zedlitz opiskeli ja suoritti asepalveluksensa Breslaussa. Nuoresta pitäen hän oli kiinnostunut urheilusta ja luonnonhistoriasta. Vuonna 1900 hän teki tutkimusretken Norjaan ja Huippuvuorille, ja selvitys retken tuloksista julkaistiin 1902. Hän matkusteli Tunisiassa vuosina 1904, 1905 ja 1906, ja keräsi huomattavan lintukokoelman, josta hän kirjoitti kuvauksen "Journal für Ornithologie"-lehteen 1909. Vuosina 1908 ja 1909 hän vietti joitakin kuukausia Punaisenmeren rannikolla Eritreassa ja Etiopiassa ja 1912 Siinaissa, jonka jälkeen hän kävi Algeriassa, missä tapasi ornitologit Ernst Hartertin ja Walter Rothschildin.


title: Otto von Zedlitz und Trützschler

text: Ensimmäisen maailmansodan jälkeen von Zedlitz muutti Ruotsiin, missä hän asui loppuelämänsä ajan.


title: Otto von Zedlitz und Trützschler

text: Von Zedlitz liittyi Saksan lintutieteelliseen yhdistykseen 1907 ja toimi jonkin aikaa yhdistyksen varapuheenjohtajana. Hän kuvaili ja nimesi joitakin lintujen alalajeja, muun muassa afrikankalliopääskyn alalajin "pusilla".


title: Otto von Zedlitz und Trützschler

text: Ennen kuolemaansa hän lahjoitti 7 000 nahan lintukokoelmansa Tukholman museoon.


title: Sean Faris

text: Sean Hardy Faris (s. 25. maaliskuuta 1982 Houston, Texas) on yhdysvaltalainen malli ja näyttelijä.


title: Sean Faris

text: Faris syntyi Houstonissa, Texasissa. 12-vuotiaana hän muutti äitinsä kanssa Ohiossa sijaitsevaan Parmaan ennen vanhempiensa avioeroa. Hän opiskeli Padua Franciscan High Schoolissa ja valmistui maaliskuussa 2000. High schoolissa ollessaan Faris harrasti monia eri urheilulajeja kuten jalkapalloa, amerikkalaista jalkapalloa, baseballia, koripalloa ja lyhyen ajan myös uintia. Faris ei kuitenkaan tuntenut opiskelun olevan häntä varten.


title: Sean Faris

text: Sean Faris päätti ruveta näyttelijäksi ollessaan 17-vuotias. Hän aloitti uransa Clevelandissa, jossa hän opiskeli paikallisessa malli- ja elokuvakoulussa. Faris kilpaili myös kansainvälisessä miesmallikilpailussa. Pian valmistumisensa jälkeen Faris muutti parhaan ystävänsä kanssa Los Angelesiin ja alkoi saada useita rooleja elokuvista ja televisiosta. Hänen debyyttinsä oli pieni sivurooli Michael Bayn menestyselokuvassa "Pearl Harbor" (2001).


title: Sean Faris

text: Faris on näytellyt suurempia rooleja elokuvissa, kuten "Sleepover" (2004), "Never Back Down" (2008) ja "Stash House" (2012). Hän esiintyi parissa lyhytikäisessä tv-sarjassa ja sai sen jälkeen sivuroolit mm. sarjoista "Vampyyripäiväkirjat" ja "Valehtelevat viettelijät".


title: Edward Charles Stuart Baker

text: Edward Charles Stuart Baker (1864–16. huhtikuuta 1944) oli brittiläinen lintutieteilijä ja poliisi.


title: Edward Charles Stuart Baker

text: Baker opiskeli Trinity Collegessa Stratford-upon-Avonissa. Vuonna 1883 hän seurasi isäänsä Intian poliisilaitokseen. Hän vietti suurimman osan työurastaan Intiassa Assamin poliisivoimissa. Vuonna 1911 hän palasi Englantiin, missä hän sai poliisipäällikön viran Lontoossa ("Port of London Police"). Tässä virassa hän pysyi, kunnes jäi eläkkeelle 1925.


title: Edward Charles Stuart Baker

text: Baker oli erinomainen tenniksenpelaaja ja suurriistanmetsästäjä. Hän menetti vasemman kätensä leopardille Assamissa, joutui gaurin viskomaksi ja intiansarvikuonon tallaamaksi.


title: Edward Charles Stuart Baker

text: Vapaa-aikanaan Baker tutki ja keräsi Intian lintuja. Käet olivat hänen intohimonsa. Hän keräsi lähes 50 000 intialaisen linnun munaa, jotka hän lahjoitti British Museumille. Hän vietti museossa pitkiä aikoja, tutkien ja järjestäen munakokoelmia Intiasta ja Thaimaasta. Baker toimi myös hallituksen asettamissa lintujensuojelukomiteoissa ja oli British Ornithologists' Unionin (BOU) kunniasihteeri ja lahjoittaja 1913–1936.


title: Edward Charles Stuart Baker

text: Baker nimesi linnuista muun muassa aasiankalliopääskyn alalajin "sintaungensis". Walter Rothschild nimesi ruskotöyhtöjuhinan ("Yuhina bakeri") hänen kunniakseen.


title: Levytyksiä vuosilta 1937–1938

text: Levytyksiä vuosilta 1937–1938 on vuonna 2008 ilmestynyt Dallapé-orkesterin kokoelmalevy.


title: Mobiiliohjelmisto

text: Mobiilohjelmisto on sovellus, joka on suunniteltu mobiilipäätelaitteisiin eli matkapuhelimiin, älypuhelimiin, kämmentietokoneisiin (PDA) sekä ammattikäyttöön tarkoitettuihin mobiilipäätelaitteisiin (EDA). Tunnettuja mobiiliohjelmistoalustoja ovat olleet muun muassa Android, Brew, iOS, J2ME, Palm OS, Symbian OS, Windows Mobile ja Windows Phone.


title: Kummitussammakko

text: Kummitussammakko ("Heleophryne natalensis") on sammakkolaji. Sitä tavataan Lesothossa, Swazimaassa ja Etelä-Afrikassa. Sen elinympäristöä ovat vuoristometsät ja ruohikot. Se kutee jokiin, jotka eivät kuivu kuivalla kaudellakaan, sillä nuijapään kehitys aikuiseksi kestää kaksi vuotta.


title: Kummitussammakko

text: Kummitussammakko on noin kuusi senttiä pitkä ja mustavalkokirjava. Sen varpaiden päissä on isot tarttumakiekot, joiden avulla se kiipeilee kivillä.


title: Brad Friedel

text: Brad Friedel (s. 18. toukokuuta 1971 Lakewood (Ohio), Yhdysvallat) on entinen jalkapallomaalivahti. Nykyään hän valmentaa Major League Soccer New England Revolutionia. Pelaajauran Friedel lopetti Valioliigaseura Tottenhamissa vuonna 2015. Hän pelasi myös Yhdysvaltain jalkapallomaajoukkueessa 82 maaottelua vuosina 1992–2004.


title: Adeodato Giovanni Piazza

text: Adeodato Giovanni Piazza (30. syyskuuta 1884 – 30. marraskuuta 1957) oli italialainen kirkonmies. Hän sai katolisen vihkimyksensä papiksi 19. joulukuuta 1908 ja piispaksi 24. helmikuuta 1930. Hän kuului paljasjalkaisten karmeliittojen sääntökuntaan.


title: Adeodato Giovanni Piazza

text: Piazza toimi Beneventon arkkipiispana vuosina 1930–1935 ja sitten Venetsian patriarkkana 1935–1948. Hänestä tuli kardinaali 13. joulukuuta 1937. Hän oli aluksi kardinaalipappi, sitten vuodesta 1949 kardinaalipiispa. Hän oli myös Piispainkongregaation sihteerinä vuodesta 1948 kuolemaansa.


title: Adeodato Giovanni Piazza

text: Piazza osallistui vuonna 1939 järjestettyyn konklaaviin, jossa valittiin uudeksi paaviksi Pius XII.


title: Neil Jordan

text: Neil Patrick Jordan (s. 25. helmikuuta 1950 Sligon kreivikunta, Irlanti) on irlantilainen elokuvantekijä ja kirjailija.


title: Neil Jordan

text: Jordan on opiskellut Irlannin historiaa ja englantilaista kirjallisuutta. Hänen ensimmäinen työnsä elokuvien parissa oli käsikirjoituskonsulttina John Boormanin elokuvassa "Excalibur – sankarin miekka". Hänen ensimmäinen oma elokuvansa "Angel" sai ensi-iltansa 1982.


title: Neil Jordan

text: Saatuaan kuuluisuutta ensimmäisillä teoksillaan Jordan siirtyi ohjaamaan Hollywoodiin, jossa hän ohjasi elokuvat "Haamuhotelli" ja "Emme ole enkeleitä", joista kumpikaan ei menestynyt. Hän palasi kotimaahansa ohjaamaan "The Crying Gamen". Se sai kuusi Oscar-ehdokkuutta vuonna 1992 ja voitti parhaan alkuperäisen käsikirjoituksen Oscarin. Hän palasi jälleen Yhdysvaltoihin ja ohjasi Anne Ricen kirjaan perustuvan elokuvan "Veren vangit".


title: Neil Jordan

text: Jordan on myös kirjoittanut useita kirjoja. Hän sai The Guardian -lehden parhaan kaunokirjallisen teoksen palkinnon novellikokoelmastaan "Night in Tunisia" vuonna 1978.


title: Kōrli Stalte

text: Kōrli Stalte (1870–1947) oli Mazirbessä syntynyt liiviläinen, joka on ehkä tunnetuimpia liiviläisyyden esitaistelijoita. Hän toimi Mazirben kirkon lukkarina, mutta julkaisi sen ohella useita liivinkielisiä runoja (runokokoelma "Livõd Lolõd"), kirjoitti liiviläisten kansallislaulun sanat sekä käänsi Uuden testamentin (Ūž testament) liiviksi. Hän osallistui myös tähän mennessä suurimman liivin kielen sanakirjan ("Livisches Worterbuch mit Grammatischer Einleitung") tekemiseen yhdessä Lauri Kettusen kanssa. Hän toimi myös Līvli-lehden päätoimittajana vuosina 1932–1939.


title: Kōrli Stalte

text: Koska hänen vaimonsa oli baltiansaksalainen, hän lähti yhdessä hänen kanssaan Saksaan Hitlerin baltiansaksalaisten evakuoimismääräyksen jälkeen vuonna 1939. Kōrli Stalte kuoli Saksassa vuonna 1947. Stalten tytär Margareta Stalte sävelsi liiviläistä musiikkia ja käytti monissa teoksissaan isänsä runoja sanoituksina.


title: Technology Fast 50

text: Deloitte Technology Fast 50 on vuosittain järjestettävä kilpailu, joka listaa 50 nopeimmin kasvanutta yritystä. Suomessa kilpailu alkoi vuonna 2005. Vastaava globaali kilpailu järjestetään nimellä Deloitte Fast 500.


title: Technology Fast 50

text: Kilpailuun voivat osallistua kaikki suomalaiset teknologiayritykset, joilla on tilinpäätös vähintään viiden vuoden ajalta. Ensimmäisen vuoden liikevaihdon on oltava vähintään 50 000 euroa ja viimeisen vähintään 800 000 euroa. Kilpailun järjestää Deloitte yhteistyössä Suomen pääomasijoitysyhdistyksen kanssa.


title: Frederic Moore

text: Frederic Moore (13. toukokuuta 1830 Lontoo–10. toukokuuta 1907 Lontoo) oli brittiläinen hyönteistieteilijä ja lintutieteilijä.


title: Frederic Moore

text: Moore toimi apulaiskuraattorina, Thomas Horsfieldin apulaisena, Itä-Intian komppanian museossa Lontoossa aina vuoteen 1879 saakka, jolloin museo lakkautettiin.


title: Frederic Moore

text: Moore kirjoitti 12-osaisen teoksen Intian päiväperhosista "Lepidoptera indica" (1890–1913). Mooren kuoleman jälkeen teossarjan viimeisteli Charles Swinhoe. Moore nimesi lukuisia perhoslajeja.


title: Frederic Moore

text: Moore oli "Linnean Society of London"in ja "Entomological Society of London"in jäsen sekä "Entomological Society of Stettin"in ja "Entomological Society of the Netherlands"in kirjeenvaihtajajäsen.


title: Frederic Moore

text: Moore nimesi linnuista, yhdessä Horsfieldin kanssa, muun muassa räystäspääskyjen suvun "Delichon" ja tamariskipyrstötiaisen ("Aegithalos leucogenys").


title: Liiviläisten ystävät

text: Liiviläisten ystävät ry on liiviläisten ystävyysjärjestö. Järjestö perustettiin vuonna 1998 Mazirbessä. Perustamiskokoukseen osallistui yhteensä 48 henkilöä - lähinnä suomalaisia, virolaisia ja latvialaisia, mutta myös muutama saksalainen ja norjalainen. Liiton jäsenet ovat lähinnä liivin kielen tutkijoita tai harrastajia. Järjestön tarkoituksena on edistää liiviläistä kulttuuria Latviassa ja ulkomailla. Järjestön puheenjohtajana toimii Tiit-Rein Viitso, joka on Tarton yliopiston professori. Lisäksi järjestöllä on edustajat Latviassa ja Virossa.